Lis Blong Ol Japta
© 2014 Watch Tower Bible and Tract Society of Pennsylvania
!Tok Blong God i Laef—Yumi Mas Yusum!
?Jehova i Kam Klosap Long Yumi Olsem Wanem?
Long Weples Yu Stap, Yu Mas Lesin Long Voes Blong Jehova
▪ ?Wanem Wok Blong Ol Woman?
Long stadi ya, bambae yumi luk olsem wanem fasin rebel long garen blong Iden i spolem ol man mo ol woman. Mo tu, bambae yumi tokbaot sam gudfala samting we sam woman bifo oli mekem, mo bambae yumi luk wok we ol Kristin woman tede oli mekem
▪ !Tok Blong God i Laef—Yumi Mas Yusum!
Yumi evriwan i wantem gat gudhan blong prij. Long stadi ya, bambae yumi tokbaot olsem wanem yumi save yusum Baebol wetem ol traket, blong statem storian wetem ol man, mo olsem wanem yumi save yusum Baebol blong pulum tingting blong man.
▪ ?Jehova i Kam Klosap Long Yumi Olsem Wanem?
Yumi mas fren gud wetem Jehova. Stadi ya bambae i tokbaot olsem wanem ransom mo Baebol, oli olsem pruf blong soemaot se Jehova i wantem pulum yumi i kam klosap long hem.
▪ Long Weples Yu Stap, Yu Mas Lesin Long Voes Blong Jehova
Yumi mas lesin long ol samting we Jehova i talem, blong yumi wokbaot oltaem long trutok. Stadi ya bambae i givhan long yumi blong yumi blokem Setan, mo sin we i stap long yumi, nao yumi save gohed blong lesin long Jehova. Bambae yumi luk se i impoten we yumi prea oltaem.
3 ?Yu Yu Stap Kasem ‘Kakae Long Stret Taem’?
26 ‘Yu Kambak Yu Mekem Tingting Blong Ol Brata Blong Yu i Strong’
29 Kwestin
PIJA LONG FRAN PEJ: Tu sista i stap prij long taon ya Tel-Aviv long Isrel. Tufala i prij long lanwis Rasia. Pija biaen long tufala hemia Jaffa, we bifo i wof blong kantri ya Joppa.
8,050,000
1,459
2,671
YUMI stap long wan taem we laef blong wol ya i strong tumas. (2 Tim. 3:1-5) Evri dei, plante samting oli traem mekem se yumi no moa lavem Jehova mo folem stret fasin blong hem. Jisas i save finis se laef bambae i kam had, taswe hem i promes se bambae hem i givim samting we ol man blong hem oli nidim, blong oli save stanap strong go kasem en. (Mat. 24:3, 13; 28:20) Ale, hem i putumap slef we i stret mo waes, blong i “givim kakae long olgeta long stret taem blong hem.”—Mat. 24:45, 46.
Long yia 1919, Jisas i putumap slef we i stret mo waes. Stat long taem ya kam kasem tede, plante milian “man” we oli kamaot long olgeta lanwis, oli joen long ogenaesesen blong Jehova, mo oli kasem samting we i olsem kakae blong mekem bilif blong olgeta i strong. (Mat. 24:14; Rev. 22:17) Be ol kakae ya oli kamaot moa long sam lanwis i bitim sam narafala lanwis. Mo tu, i no evri man we oli gat Intenet blong oli save go tekem ol save we oli stap long Websaet blong yumi. Plante man oli no kasem ol video, mo ol narafala samting we oli stap kamaot long jw.org. ?Olsem wanem? ?Samting ya i min se samfala oli no stap kasem ol kakae we oli nidim blong stanap strong? Bambae yumi luk ansa blong fo kwestin.
Taem Setan i pulum Jisas blong i tanem ston i kam bred, Jisas i ansa se: “Man i no save laef long kakae nomo. Evri tok we God i talem, hemia nao samting blong mekem man i laef.” (Mat. 4:3, 4) Ol tok blong Jehova i stap long Baebol. (2 Pita 1:20, 21) Taswe, Baebol nao i bigfala samting long ol kakae we yumi kasem long ogenaesesen blong Jehova.—2 Tim. 3:16, 17.
Ogenaesesen blong Jehova i wokem Inglis Baebol ya New World Translation of the Holy Scriptures, mo i printim long bitim 120 lanwis. Mo evri yia, oli printim long plante defren lanwis bakegen. Mo tu, i gat sam narafala ogenaesesen we oli tanem fulwan Baebol, no haf nomo, mo oli printim plante bilian kopi blong hem long plante taosen lanwis. Bigfala wok ya i laenap wetem tingting blong Jehova se, “hem i wantem sevem olgeta man, mo i wantem we olgeta man bambae oli save trutok blong hem.” (1 Tim. 2:3, 4) Yes, “i no gat wan samting nating long wol ya we God i mekem, we i save haed long fes blong hem.” Taswe, yumi sua se Jehova bambae i pulum olgeta we oli wantem fren wetem hem, oli kam long ogenaesesen blong hem, mo i givim save blong Baebol long olgeta tu.—Hib. 4:13; Mat. 5:3, 6; Jon 6:44; 10:14.
Wan man we i wantem mekem bilif blong hem i strong, hem i no ridim Baebol nomo, be i traehad blong kasemsave samting we hem i ridim, mo folem ol samting we hem i lanem. (Jem. 1:22-25) Stori blong wan man Itiopia long taem blong ol aposol i soemaot samting ya. Man ya i stap ridim wan haf blong Baebol, nao Filip i askem hem se: “?Yu yu save mining blong tok ya we yu stap ridim?” Man ya i ansa se: “?Bambae mi mi save olsem wanem? I no gat man blong i talemaot mining blong hem long mi.” (Wok 8:26-31) Nao Filip i givhan long man ya blong i kasem save mining blong ol tok ya. Ale, ?stret save ya i mekem wanem long man ya? Save ya i pulum hem blong i tekem baptaes. (Wok 8:32-38) Long sem fasin, ol magasin blong yumi oli givhan long yumi blong kasem ol stret save blong trutok. Ol save ya oli pulum yumi blong mekem ol samting we yumi lanem.—Kol. 1:9, 10.
Ol man blong Jehova oli kasem plante save blong Baebol long ol buk mo magasin blong yumi, we oli olsem kakae mo wota. (Aes. 65:13) Yu traem tingbaot. Wajtaoa i stap long bitim 210 lanwis. Hem i eksplenem mining blong ol profet tok, mo i givhan long yumi blong kasem ol dip save blong Baebol, mo i pulum yumi blong folem ol rul blong Baebol. Wekap! tu i stap long samwe 100 lanwis. Magasin ya i givim moa save long ol samting we Jehova i wokem, mo i soemaot long yumi olsem wanem blong folem ol advaes blong Baebol. (Rom 1:20; Prov. 3:21-23) !Slef we i stret mo waes i givim ol save we oli stanap long Baebol long bitim 680 lanwis! ?Yu yu makemaot taem evri dei blong ridim Baebol? ?Yu yu stap ridim ol magasin mo ol buk we oli kamaot long lanwis blong yu?
Antap long ol magasin we yumi stap kasem, ogenaesesen blong Jehova i rerem ol tok we yumi stap harem long ol miting, mo long ol asembli. ?Olsem wanem? ?Yu yu laekem ol tok, ol stori we oli aktem, ol pleplei, mo ol ekspiriens? !Yes, ol save blong Baebol we Jehova i givim oli plante we plante, olsem kakae long wan bigfala lafet!—Aes. 25:6.
Ansa hem i no. Blong talem stret, sam long yumi oli kasem moa samting i bitim sam narafala. Yu traem tingbaot ol aposol. Olgeta oli kasem moa save i bitim sam narafala Kristin long taem blong olgeta. (Mak 4:10; 9:35-37) Nating se i olsem, ol Kristin ya oli no sot long ol save blong God. Oltaem oli kasem samting we oli nidim.—Efes. 4:20-24; 1 Pita 1:8.
Mo tu, i no evri samting we Jisas i talem mo mekem, we oli raetemdaon long ol buk blong Gospel. Aposol Jon i talem se: “I gat plante narafala samting we Jisas i mekem. Mo sipos ol man oli raetemdaon ol samting ya evriwan long ol buk, mi mi ting se bambae i no gat i naf rum long wol ya blong holem ol buk ya.” (Jon 21:25) Nating se ol man blong Jisas bifo, oli gat moa save long Jisas i bitim yumi, be yumi no sot long ol save blong Jisas. Jehova i givim nomo ol save long saed blong Jisas we yumi nidim, blong yumi save folem ol fasin blong hem.—1 Pita 2:21.
Yu traem tingbaot ol leta we Pol i raetem i go long ol kongregesen bifo. Wan long ol leta ya i no stap insaed long Baebol we yumi gat naoia. (Kol. 4:16) ?Olsem wanem? ?From we leta ya i no stap long Baebol, hemia i min se yumi sot long sam save blong Baebol? Nogat. Jehova i save samting we yumi nidim, mo hem i givim blong mekem yumi stanap strong oltaem.—Mat. 6:8.
Jehova i save samting we yumi nidim, mo hem i givim blong mekem yumi stanap strong oltaem
Tede, sam man blong Jehova oli kasem moa samting, i bitim sam narafala. ?Olsem wanem? ?I gat sam buk nomo we oli tanem long lanwis blong yu? Sipos i olsem, yu mas save se Jehova i stap tingbaot yu. Yu stadi long ol buk ya, mo sipos i gat wan kongregesen long lanwis blong yu, yu go joen long hem. Yu mas tingbaot se Jehova bambae i givhan long yu blong stanap strong oltaem.—Sam 1:2; Hib. 10:24, 25.
Long Websaet ya, i gat ol magasin mo ol buk. Mo i gat ol save blong givhan long ol man mo woman we i mared, ol yangfala, mo olgeta we oli gat pikinini. Sipos ol famle oli tokbaot ol save ya long Famle Wosip, bambae oli lanem plante samting. Mo tu, Websaet ya i tokbaot skul blong Gilead, miting we Hed Kampani i mekem evri yia, ol disasta we oli stap hapen long ol defren ples long wol, mo sam kot kes we ol man oli putum agensem ol Witnes. (1 Pita 5:8, 9) Websaet ya i wan narafala rod blong talemaot gud nius. Hem i mekem se gud nius i kasem ol kantri we gavman i putum tabu long wok blong prij.
Nomata se yu kasem ol save long Websaet ya no nogat, be bilif blong yu bambae i strong yet. Slef we i stret mo waes i wok had blong givim ol buk, mo ol magasin we yumi nidim, mo i meksua se wanwan long yumi i kakae gud oltaem. Taswe, yu no mas harem se i wok blong yu blong pem wan kompiuta no mobaelfon, blong yu go long Websaet mo kasem ol save ya. Samfala oli mekem plan blong printim sam haf long Websaet ya, mo givim long olgeta we oli no gat rod blong kasem ol save ya. Be i no gat wan rul we i talem se ol brata mo sista oli mas mekem olsem.
Yes, Jisas i holem promes blong hem blong givim samting we yumi nidim blong fren gud wetem Jehova. Yumi talem bigfala tangkiu long hem. Mo nating se laef long ol las dei ya i stap go klosap long en, be yumi gat strong tingting se Jehova bambae i gohed blong givim ol save blong Baebol we yumi nidim, “long stret taem blong hem.”
“Ol woman we oli stap talemaot gud nius oli olsem wan bigfala ami.”—SAM 68:11, NW.
1, 2. (1) ?Wanem ol presen we God i givim long Adam? (2) ?God i givim wan woman long Adam from wanem? (Yu luk pija long stat blong stadi.)
JEHOVA i mekem wol ya blong ‘man i save stap long hem.’ (Aes. 45:18) Hem i mekem fas man ya Adam, we hem i stret gud olgeta. Ale, hem i putum Adam long wan naesfala garen, nem blong hem Iden. Garen ya i hom blong Adam. Long garen ya, i gat ol defdefren kaen anamol mo ol naesfala flaoa mo ol tri, mo Adam i laekem tumas. Be i gat wan impoten samting we i no stap. Nao Jehova i mekem samting ya. Hem i talem se: “I nogud we man ya i stap hem wan. I moa gud mi mekem wan fren blong hem we i olsem hem, blong i givhan long hem.” Nao hem i mekem Adam i slip ded, mo i tekem wan “rib blong hem mo i mekem wan woman.” Taem Adam i wekap, hem i glad tumas long woman ya. Hem i se: “Bambae nem blong hem Woman, from we hem i kamaot long man.”—Jen. 2:18-23.
2 Woman i wan spesel presen we God i givim blong givhan long man. Mo tu, woman i gat spesel blesing ya blong bonem pikinini. Baebol i talem se: ‘Adam i putum nem blong woman blong hem se Iv, from we bambae hem i mama blong olgeta man we oli laef.’ (Jen. 3:20) Yes, tufala nao i mas fulumap wol ya wetem ol man we oli stret gud. Adam mo Iv wetem ol pikinini we oli kamaot biaen long tufala, oli gat nambawan blesing blong mekem fulwol i kam wan paradaes, mo blong lukaot long ol narafala laef samting long hem.—Jen. 1:27, 28.
3. (1) ?Adam mo Iv i mas mekem wanem blong harem gud long blesing we Jehova i givim long tufala? ?Be tufala i mekem wanem? (2) ?Wanem trifala kwestin we bambae yumi tokbaot long stadi ya?
3 Be Adam mo Iv i mas obei long Jehova mo letem hem i rulum tufala, olsem nao tufala i save harem gud long ol blesing ya. (Jen. 2:15-17) Jehova i save letem tufala i mekem evri samting we hem i plan se bambae tufala i mekem, sipos tufala i gohed blong obei long hem. Sore tumas, tufala i no obei long Jehova. Tufala i lesin long “snek ya blong bifo we nem blong hem Setan,” nao tufala i mekem sin. (Jen. 3:1-6; Rev. 12:9) From samting ya, ?wanem i stap hapen long ol woman? ?Wanem sam gudfala samting we sam woman bifo oli mekem? ?Tede ol Kristin woman oli olsem wan bigfala ami from wanem?—Sam 68:11, NW.
4. ?God i talem se hu i gat fol from sin we Adam mo Iv i mekem?
4 Taem Jehova i askem Adam se from wanem hem i kakae frut ya we i tabu, Adam i talem se: ‘Woman ya we yu yu givim long mi, hem nao i givim frut blong tri ya long mi, nao mi kakae.’ (Jen. 3:12) Adam i no wantem luksave mastik we hem i mekem. Hem i girap i talem se Iv nao i rong. Mo tu, hem i putum fol ya long Jehova, man we i mekem woman ya. Nating se tufala tugeta i mekem sin, be God i talem se Adam nao i gat fol from rong we tufala i mekem. Hemia nao from wanem Baebol i talem se, ‘wan man nomo [Adam] i statem fasin blong sin long wol ya. Mo from we hem i mekem sin, hem i ded. Be frut blong samting ya, hemia we ol man oli stap ded, from we olgeta oli gat sin.’—Rom 5:12.
5. ?Taem ol man oli rul long olgeta bakegen, wanem frut i kamaot?
5 Adam mo Iv i bilif long ol giaman tok blong Setan, nao tufala i ting se tufala i no nidim we Jehova i rul long tufala. Taswe kwestin i stap se, ?hu i gat raet blong rulum ol man? Blong faenem stret ansa, Jehova i letem ol man oli rul long olgeta bakegen. Ale, ?wanem frut i kamaot? Rul blong man i mekem plante trabol. Long ol handred yia we oli pas, i gat samwe long 100 milian man we oli ded long ol bigfala faet blong wol. Ol samting ya oli soemaot se “i no gat man i save kam bos long laef blong hem.” (Jer. 10:23) From samting ya, ol tru Kristin oli letem Jehova i rul long olgeta.—Ridim Ol Proveb 3:5, 6.
6. ?Wanem trabol we ol woman mo ol gel oli stap kasem?
6 Ol man mo ol woman oli stap kasem trabol long wol ya we i stap long paoa blong Setan. (Pri. 8:9; 1 Jon 5:19) Be ol woman oli kasem sam trabol we oli moa nogud. Wan ripot i soem se, sipos i gat 3 woman, be 1 long olgeta, hasban no boefren blong olgeta i stap kilim nogud hem. Long sam kantri, ol papa mo mama oli laekem moa ol boe bitim ol gel. ?From wanem? From we ol boe nao oli holem nem blong famle, mo olgeta nao bambae oli lukaot long papa mo mama. Mo long sam narafala ples, oli luk ol gel olsem we oli nating nomo, mo plante taem ol mama oli kilim i ded ol pikinini gel long bel.
7. ?Long stat, Jehova i givim wanem kaen laef long man mo woman?
7 Jehova i no glad taem i luk ol woman oli stap kasem ol trabol ya. Hem i respektem ol woman, mo i mekem i gud long olgeta. Hem i no mekem Iv blong i kam slef blong Adam. Be hem i mekem Iv, i stret gud mo i gat plante gudfala fasin, we oli mekem se hem i stret fren blong Adam. Hemia nao from wanem Baebol i talem se, taem God i luk olgeta wok ya we hem i mekem, “hem i luk we oli gud we oli gud tumas.” (Jen. 1:31) Yes, long stat, Jehova i mekem se man mo woman, tugeta i stret gud mo gat gudfala laef.
8. (1) ?Kam kasem taem blong yumi, fasin blong plante man i olsem wanem? (2) ?Be Jehova i tinghae long hu?
8 Ale, from we Adam mo Iv i no obei, ol man we oli kamaot biaen long tufala oli gohed blong mekem sin. Mo kam kasem taem blong yumi, fasin blong ol man i kam moa nogud. Yes, Baebol i talem finis se “laef long wol ya bambae i kam strong tumas.” (2 Tim. 3:1-5) Nating se i olsem, i gat sam man mo woman we oli stap folem loa blong God, mo letem hem i rul long olgeta. Mo Jehova i tinghae long olgeta from we oli trastem hem.—Ridim Ol Sam 71:5.
9. ?Taem bigfala wota i ron, hamas man mo woman oli sef, mo from wanem?
9 I gat smol man nomo oli sef taem God i mekem bigfala wota i spolem ol rabis man. Sipos ol brata mo sista blong Noa oli laef yet long taem ya, olgeta tu oli ded long bigfala wota. (Jen. 5:30) Olgeta we oli sef long taem ya, i gat 4 man mo 4 woman. Hemia Noa, woman blong hem, mo trifala boe blong hem wetem ol woman blong trifala. Olgeta oli sef from we oli obei long Jehova, mo oli mekem samting we hem i wantem. Taswe, ol man mo ol woman we oli laef tede, oli kamaot long ol eit man ya we God i tinghae long olgeta mo i lukaot gud long olgeta.—Jen. 7:7; 1 Pita 3:20.
10. ?God i tinghae long Sera mo Rebeka from wanem?
10 God i tinghae long ol woman blong sam gudfala man blong hem bifo. Ol woman ya oli no stap komplen from ol samting blong laef, ale Jehova i blesem olgeta. (Jud 16) Wan hemia Sera. Taem Ebraham i askem hem blong tufala i lego gudfala haos blong tufala long Uru, mo go laef long wan haos tapolen, Sera i no komplen. Be ‘hem i obei long Ebraham, mo i singaot hem se, masta blong mi.’ (1 Pita 3:6) Mo tu, yu traem tingbaot Rebeka, waef blong Aesak. Hem i olsem wan presen we Jehova i givim long Aesak. Baebol i talem se taem Aesak i luk Rebeka, ‘hem i lavem hem tumas. Mo Rebeka i leftemap tingting blong Aesak, i mekem hem i no moa harem nogud from mama blong hem we i lus.’ (Jen. 24:67) !Tede, ol man blong Jehova oli harem gud from we oli gat ol gudfala woman olsem Sera mo Rebeka long medel blong olgeta!
11. ?Tu woman Isrel i soemaot olsem wanem se tufala i no fraet long king?
11 Taem ol man Isrel oli wok slef long Ijip, oli wan smol grup nomo. Be sloslo oli kam wan bigfala neson. Ale, Fero i girap i talem long ol man blong hem se oli mas kilim i ded ol pikinini boe blong ol man Isrel taem oli bon. I luk olsem se long taem ya, tufala woman Isrel ya Sifraha mo Pua, tufala nao i stap givhan long ol woman, taem oli bonem pikinini. Be tufala i no folem oda we king i givim. Tufala i no fraet long king from we tufala i stap onagud long Jehova. Ale samtaem biaen, Jehova i blesem tufala mo famle blong tufala.—Eks. 1:15-21.
12. ?Wanem spesel wok we Debora mo Jael i mekem?
12 Long taem blong jaj Barak, God i jusum woman ya Debora blong i mekem wok olsem profet. Debora i leftemap tingting blong jaj Barak, mo i givhan long ol man Isrel blong winim enemi blong olgeta. Mo hem nao i talemaot se wan woman bambae i kasem haenem, long taem we bambae oli winim ol man Kenan, be i no jaj Barak. Woman ya hemia Jael, hem i no wan woman Isrel. Hem nao i kilim i ded Siseraha we i komanda blong ami blong ol man Kenan.—Jaj. 4:4-9, 17-22.
13. ?Baebol i tokbaot Abigel se hem i olsem wanem?
13 Wan narafala gudfala woman hemia Abigel. Baebol i talem se, hem i gat gudfala tingting, be man blong hem Nabal, we i min se hafmad, hem i no save mekem wan gudfala samting. (1 Saml. 25:2, 3, 25) Wan taem, Deved wetem ol man blong hem oli protektem ol man blong Nabal. Taswe, Deved i sanem ol man blong hem oli go luk Nabal blong i givim sam kakae mo wota long olgeta. Be Nabal i “sakem ol rabis tok i go long olgeta,” mo i no givim wan samting long olgeta. Ale, Deved i kros tumas mo i rere blong go kilim Nabal mo ol man blong hem. Abigel i harem samting we Nabal i mekem long Deved, ale kwiktaem nomo, hem i karem sam kakae mo sam dring i go givim long Deved. Gudfala fasin blong hem, i mekem se Deved i no kilim Nabal. (1 Saml. 25:8-18) Taswe, Deved i talem long Abigel se: “!Mi mi presem Hae God! Hem i laef, i stap we i stap, mo hem i God blong yumi. Hem nao i sanem yu blong yu kam mitim mi tede.” (1 Saml. 25:32) Biaen taem Nabal i ded, Deved i mared long Abigel.—1 Saml. 25:37-42.
14. ?Ol gel blong Salum oli joen long wanem wok? ?Tede ol Kristin woman oli mekem sem wok ya olsem wanem?
14 Long yia 607 bifo Kraes, ol ami blong Babilon oli spolem Jerusalem wetem tempol blong hem. Long taem ya, plante man, mo woman, mo pikinini oli ded. Long yia 455 bifo Kraes, Nehemaea i lidim wok blong bildim bakegen stonwol blong Jerusalem. Long taem ya ol gel blong man ya Salum, oli go givhan. Salum ya, i wan ‘prins mo i stap lukaot long ol narafala haf blong ples raonabaot long Jerusalem.’ (Neh. 3:12) Nating se Salum i wan prins, be ol gel blong hem oli mekem tingting blong olgeta i stap daon, blong joen long wok ya blong bildim stonwol blong Jerusalem. Oli mekem yumi tingbaot ol Kristin woman, we oli joen long wok blong bildim ol haos wosip long ol defdefren ples.
15. ?Jehova i blesem Meri olsem wanem?
15 Jehova i letem ol woman tu oli mekem sam wok blong hem we oli impoten. Wan long olgeta hemia Meri. Hem i no save man yet, mo Josef i blokem hem finis blong tufala i mared. Be taem tufala i no mared yet, tabu spirit blong Jehova i mekem se Meri i gat bel. ?From wanem Jehova i jusum Meri blong i kam mama blong Jisas? Hem i luk se Meri i stap obei long hem, mo i gat ol gudfala fasin blong i save tijim mo lukaotgud long pikinini ya we i no gat sin. !Yes, Meri i gat bigfala blesing ya blong i kam mama blong man ya we i hae moa long olgeta man long wol!—Mat. 1:18-25.
16. ?Jisas i mekem wanem fasin long ol woman? Yu talem wan eksampol.
16 Jisas i mekem i gud long ol woman. Yu traem tingbaot wan woman we ‘sik blong woman i stap long hem 12 yia.’ Hem i go tajem klos blong Jisas from we hem i wantem se sik ya i finis. ?Olsem wanem? ?Jisas i kros long hem? Nogat. Hem i toktok kaen long hem, i se: “Dota blong mi. Bilif blong yu i mekem yu yu gud bakegen. Yu go, yu no moa wari bakegen. Sik blong yu i finis nao.”—Mak 5:25-34.
17. ?Wanem i hapen long dei blong Pentekos long yia 33?
17 I gat sam woman tu we oli yusum mane mo olting blong olgeta blong givhan long Jisas wetem ol disaepol blong hem. (Luk 8:1-3) Long dei blong Pentekos long yia 33, i gat samwe long 120 man mo woman, we oli kasem tabu spirit blong Jehova long wan spesel fasin. (Ridim Ol Wok 2:1-4.) Plante yia bifo long taem ya, Jehova i talemaot se: “Mi bambae mi givim Spirit blong mi long olgeta man, we bambae olgeta evriwan oli kasem fulpaoa blong hem. Ol pikinini blong yufala, ol boe mo ol gel, bambae oli save talemaot ol tok we mi bambae mi givim long olgeta. . . . Nating we ol boe blong wok mo ol gel blong wok nomo, be long taem ya, mi bambae mi givim Spirit blong mi long olgeta.” (Joel 2:28, 29) Taswe, samting we i hapen long dei blong Pentekos, i soemaot se Jehova i no moa givhan long ol prapa man Isrel, be i givhan long sam man mo woman we oli kam ‘Isrel blong God.’ (Gal. 3:28; 6:15, 16, NW) Long taem blong ol fas Kristin, i gat plante woman we oli stap prij. Sam long olgeta hemia ol gel blong Filip.—Wok 21:8, 9.
18, 19. (1) ?Wanem blesing we God i givim long ol man, mo ol woman? (2) ?Baebol i tokbaot ol woman we oli stap talemaot gud nius, se oli olsem wanem?
18 Klosap long en blong yia 1800, sam man mo woman oli traehad blong faenem ol trutok blong Baebol. Olgeta nao oli faswan blong talemaot gud nius blong Jisas, mo oli joen blong mekem profet tok blong hem i kamtru. Jisas i talem se: “Bambae ol man oli stap talemaot gud nius ya, se God i King blong olgeta man. Bambae oli talemaot long olgeta ples long wol, blong oli witnes blong hem long fes blong olgeta man. Nao biaen, bambae Lasdei i save kam.”—Mat. 24:14.
19 Sloslo plante man oli kam joen long smol grup blong ol Baebol Studen ya. Tede, oli samwe long 8,000,000, mo oli karem nem ya Ol Witnes blong Jehova. Mo evri yia, i gat moa long 11,000,000 narafala we oli kam joen wetem olgeta blong tingbaot ded blong Jisas. Plante long olgeta ya oli ol woman. Mo tu, i gat bitim 1 milian Witnes, long olgeta ples long wol we oli prij fultaem, be bighaf blong olgeta oli ol woman. I wan blesing we Jehova i letem ol woman oli mekem wok blong hem. Oli mekem tok blong Baebol i kamtru se: “Ol woman we oli stap talemaot gud nius, oli olsem wan bigfala ami.”—Sam 68:11, NW.
20. ?Wanem sam gudfala stori blong Baebol we ol famle mo olgeta we oli no mared, oli save stadi long hem?
20 I gat plante gudfala woman we Baebol i tokbaot olgeta. Yumi no save tokbaot evriwan. Be yumi save ridim stori blong olgeta long Baebol, mo long ol buk blong yumi. Tingbaot stori blong Rut. Yumi save ridim, mo tingting dip long fasin blong hem we i stap tru long Jehova. (Rut 1:16, 17) Mo tu, sipos yumi ridim stori blong Kwin Esta, bambae bilif blong yumi i kam strong. Long famle wosip, yumi save stadi long ol stori blong ol woman olsem. Sipos yu no mared, yu save stadi yu wan long ol stori ya.
21. ?Ol woman we oli obei long God, oli soemaot olsem wanem se oli stap tru long Jehova?
21 Jehova i blesem wok ya blong talemaot gud nius we ol woman oli mekem, mo i stap givhan long olgeta long taem blong trabol. Yu traem tingbaot raf fasin long taem we Komunis mo Nasi i rul. Long taem ya, Jehova i givhan long ol woman we oli obei long hem, blong oli gat strong tingting mo stap tru long hem. Plante long olgeta oli kasem ol bigfala kil, mo samfala oli ded, from we oli obei long Jehova. (Wok 5:29) Tede, ol Kristin woman wetem ol narafala Kristin, oli folem eksampol blong ol gudfala woman ya. Oli jusum blong obei long God, mo stap aninit long rul blong hem. Jehova bambae i lukaotgud long olgeta, olsem we i lukaotgud long neson blong Isrel bifo. Bambae hem i talem tu long olgeta se: “!Yufala i no fraet! !Mi bambae mi givhan long yufala!”—Aes. 41:10-13.
22. ?Wanem nambawan blesing we bambae yumi kasem long fiuja?
22 Long niufala wol, ol man mo ol woman we oli obei long God, bambae oli givhan long ol milian man we oli laef bakegen, blong oli save Jehova mo stamba tingting blong hem. Mo tu, bambae oli joen wetem ol narafala blong mekem fulwol ya i kam paradaes. Be go kasem taem ya, i gud we naoia yumi evriwan, ol man mo ol woman, yumi tinghae long blesing ya blong mekem wok blong Jehova, ‘we solda blong wan i joen long solda blong narawan.’—Sef. 3:9, NW.
“Tok blong God i wan samting we i laef, mo i stap wok.”—HIB. 4:12.
1, 2. ?Jehova i askem Moses blong i mekem wanem, mo hem i mekem wanem promes long Moses?
YU TRAEM tingbaot se oli jusumaot yu blong yu go toktok long wan king we i gat moa paoa, i bitim ol narafala king long wol. Bambae yu toktok long bihaf blong ol man blong God. ?Bambae yu harem olsem wanem? I sua se tingting blong yu bambae i olbaot, bambae yu fraet, mo yu no save wanem blong talem. ?Olsem wanem bambae yu rere long ol tok we yu mas talem? ?Bambae yu mekem wanem blong soemaot se ol tok we yu talem, i kamaot long God mo se hem nao i sanem yu?
2 Samting ya i hapen long Moses. Hem i gat tingting daon, mo i no gat wan narafala man long wol we tingting blong hem i stap daon olsem hem. (Nam. 12:3) Jehova i sanem hem blong i go toktok long Fero, wan king we i flas mo i no gat respek. Jehova i askem Moses blong i go talem long Fero se, hem i mas letem ol man blong God we oli wok slef long Ijip, oli go fri. (Eks. 5:1, 2) Yumi kasem save from wanem Moses i talem long Jehova se: “No, be mi mi olsem nating nomo. Mi mi no naf blong go luk king ya blong tekem olgeta ya oli kamaot long Ijip.” Maet hem i no save toktok gud, taswe hem i harem se hem i no naf blong toktok long Fero. Be Jehova i promes long hem se: “Mi bambae mi stap wetem yu.”—Eks. 3:9-12.
3, 4. (1) ?Moses i fraet from wanem? (2) ?From wanem samtaem yumi tu yumi fraet?
3 ?Moses i fraet from wanem? From we hem i ting se Fero bambae i no wantem luk no lesin long wan man we i go blong talem toktok blong Jehova long hem. Mo tu, hem i ting se ol man Isrel bambae oli no bilif se God nao i sanem hem blong i lidim olgeta oli aot long Ijip. Taswe Moses i askem Jehova se: “?Be Sipos ol laen blong Isrel ya oli no save bilif long tok blong mi, no oli no save harem tok blong mi, bambae mi talem olsem wanem long olgeta? ?Sipos oli talem long mi se, ‘!Yu giaman! !Hae God i no kamtru long yu ya!’, be bambae mi mi talem olsem wanem long olgeta?”—Eks. 3:15-18; 4:1.
4 Sipos wan samting olsem i hapen long yu, ?bambae yu mekem wanem? I tru, maet bambae yu neva toktok wetem wan haeman olsem Fero. Be, ?olsem wanem? ?Yu yu harem se yu fraet blong talemaot Jehova, mo Kingdom blong hem, long ol man long teritori blong yu? Ale, ansa we Jehova i talem long Moses, mo samting we i hapen afta, i save givhan long yu.
5. ?Jehova i givim wanem long Moses? ?Samting ya i givhan long Moses olsem wanem blong hem i no fraet ? (Yu luk pija long pej 11.)
5 Moses i fraet se ol man bambae oli no bilif long tok we hem i talemaot. Ale, God i givhan long Moses. Hem i askem long Moses se: ‘“?Wanem samting ya we yu stap holem long han blong yu?” Moses i ansa se: “Wokingstik ya.” Nao Jehova i talem se: “Ale yu traem sakem i godaon long graon.” Nao taem hem i sakem wokingstik ya i go long graon, wantaem nomo, stik ya i kam snek, mo hem i ronwe long hem. Be Jehova i talem long hem se: “No, yu no ronwe, yu holem long tel blong hem.” Ale, hem i holem snek ya long tel blong hem, nao snek ya i kam wokingstik bakegen. Nao Jehova i talem long hem se: “Yu go, yu mekem samting ya long fes blong olgeta. Samting ya bambae i soemaot long olgeta we mi nao mi kamtru long yu.”’ (Eks. 4:2-5) !Paoa blong God i mekem se stik blong Moses, i jenis i kam snek! Merikel ya i blong soemaot se God i givim paoa long Moses, mo i sanem Moses. Ale, Jehova i talem long Moses se: “Yu tekem wokingstik ya blong yu. Stik ya nao, bambae yu save yusum blong mekem ol merikel.” (Eks. 4:17) Merikel ya i mekem se Moses i no fraet blong go toktok long Fero, mo long ol man Isrel we oli wok slef long Ijip.—Eks. 4:29-31; 7:8-13.
6. (1) ?Wanem i mas stap long han blong yumi taem yumi prij, mo from wanem? (2) Yu eksplenem, ?olsem wanem “tok blong God i olsem wan samting we i laef” mo olsem wanem “i stap wok”?
6 Taem yumi talemaot gud nius long ol man, ?yumi holem wanem long han blong yumi oltaem? Hemia Baebol, mo yumi rere nomo blong yusum. Sam man oli ting se Baebol i wan gudfala buk nomo. I tru, be i no hemia nomo, hem i gat ol tok we God i wantem talem long yumi. (2 Pita 1:21) Mo i tokbaot ol promes blong God, mo samting we Kingdom bambae i mekem. Taswe Pol i raetem se: “Tok blong God i wan samting we i laef, mo i stap wok.” (Ridim Hibrus 4:12.) Be, ?olsem wanem Tok blong God i wan samting we i laef? Ol promes blong Jehova long Baebol, oli stap kamtru sloslo, mo bambae oli kamtru fulwan. (Aes. 46:10; 55:11) Mo tu, taem wan man i kasem save ol trutok blong Baebol, samting ya i save jenisim laef blong hem.
7. ?Yumi save ‘tijim ol man long trutok long fasin we i stret gud’ olsem wanem?
7 Jehova i givim Baebol long yumi. Taem yumi yusum Baebol, ol man oli save bilif long ol tok we yumi talem, mo oli save bilif se i kamaot long God. Taswe, taem Pol i stap trenem Timoti, hem i talem long hem se hem i mas “tijim ol man long trutok blong God long fasin we i stret gud.” (2 Tim. 2:15) ?Olsem wanem long yumi? ?Yumi save yusum gud Tok blong God olsem wanem? Hemia taem yumi jusum gud vas we bambae yumi ridim long ol man. Yes, mak blong yumi, i blong kasem hat blong ol man we oli lesin. Ol traket we yumi kasem long yia 2013, oli wokem blong givhan long yumi, blong yumi yusum Baebol blong tajem hat blong man.
8. ?Wan brata we i lukaot long wok blong prij i tokbaot ol traket olsem wanem?
8 Fasin we oli folem blong wokem ol niufala traket ya oli sem mak. Taswe, sipos yumi lanem olsem wanem blong yusum wan, be nao yumi naf blong yusum evriwan. Wan brata we i lukaot long wok blong prij long Hawai, i talem se: “Niufala tul ya i givhan bigwan long wok blong prij long ol haos wanwan, mo long ol pablik ples tu.” ?From wanem i isi nomo blong yusum ol traket ya? From we long fas pej blong traket ya, i gat wan kwestin, mo sam ansa we man bambae i jusum. Man blong haos bambae i no fraet blong talemaot tingting blong hem, from we hem bambae i jusum wan ansa long traket nomo. Brata ya i talem se fasin we oli folem blong wokem traket ya, i mekem se plante man oli glad blong toktok, mo i lidim yumi blong storian gud wetem olgeta.
9, 10. (1) ?Ol traket oli givhan long yumi olsem wanem blong yusum Baebol? (2) ?Weswan traket we yu yu givimaot plante, mo from wanem?
9 Long ol traket ya wanwan, oli jusum finis sam vas we yumi save ridim long man blong haos. Eksampol, sipos yu yusum traket ya ?Wan Dei Ol Man Bambae Oli No Moa Safa?, yu askem kwestin ya we i stap long fas pej. Maet man blong haos i jusum wan long ol ansa ya, “yes,” “no,” “mi no save.” Taem hem i talem ansa blong hem, yu no moa talem wan samting, be yu tanem traket ya i go long nekis pej, mo yu talem long hem se: “Hemia samting we Baebol i talem.” Ale yu ridim Revelesen 21:3, 4.
10 Yu mekem sem mak wetem traket ya ?Wanem Tingting Blong Yu Long Baebol? Wanem ansa we man blong haos i talem, yu jes tanem pej blong traket mo yu talem se: “Baebol i talem se ‘olgeta tok blong Baebol oli kamaot long God.’” Mo yu save gohed se: “Be vas ya i tokbaot plante narafala samting bakegen.” Ale yu ridim vas blong 2 Timoti 3:16, 17.
11, 12. (1) ?Long wanem rod, yu save yusum ol traket blong mekem yu harem gud moa long wok blong prij? (2) ?Ol traket oli givhan long yu olsem wanem blong rere long visit?
11 Sipos man blong haos i soem se i intres, yu save tokbaot sam moa samting long traket ya. Nating se i olsem wanem, be oli kasem mesej we i stap long traket, mo tu, yu ridim finis sam vas blong Baebol wetem olgeta. Sipos yu ridim wan no tu vas nomo long faswan taem we yu mitim olgeta, yu save gobak bakegen mo gohed wetem storian blong yufala.
12 Las pej blong ol traket ya, i gat smol stamba tok se: “Yu Traem Tingbaot.” Aninit long hem, i gat sam vas mo wan kwestin we yu save tokbaot wetem man blong haos, taem yu gobak blong visitim hem. Eksampol, long traket ya, ?Laef Long Fiuja Bambae i Olsem Wanem?, kwestin blong hem se: “?God bambae i mekem wol ya i kam gud moa olsem wanem?,” mo i gat ol vas ya, Matiu 6:9, 10 mo Daniel 2:44. Mo long traket ya, ?Ol Dedman Bambae Oli Laef Bakegen?, kwestin blong hem se: “?From wanem yumi kam olfala mo yumi ded?,” mo i gat ol vas ya Jenesis 3:17-19 mo Rom 5:12.
13. ?Yu eksplenem olsem wanem blong yusum oli niufala traket blong statem wan Baebol stadi?
13 Oli wokem ol traket ya blong givhan long yumi blong statem ol Baebol stadi. Sipos man i skanem code we i stap long las pej blong traket ya, bambae hem i go stret long Websaet blong yumi. Long ples ya, i gat wan kwestin we i askem man sipos hem i wantem stadi Baebol. Mo tu, ol traket ya oli soemaot buklet ya !Gud Nius We i Kamaot Long God! Wanwan long olgeta i pulum man i go stret long wan haf long buklet ya. Eksampol, traket ya, ?Hu i Rili Rulum Wol?, i pulum man blong luk stadi 5. Mo traket ya, ?Wanem i Save Mekem Famle i Hapi?, i pulum man blong luk stadi 9. Oli wokem ol traket ya blong givhan long yumi blong yusum Baebol long faswan taem we yumi visitim man, mo long nekis visit we yumi mekem. Sipos yumi mekem olsem, bambae yumi statem plante Baebol stadi. Ale, ?wanem wan narafala rod blong yusum Baebol blong pulum tingting blong man?
14, 15. ?Yu save folem eksampol blong Pol olsem wanem taem yu prij?
14 Pol i wantem save wanem i stap long tingting blong ‘ol man’ taem hem i stap prij. (Ridim 1 Korin 9:19-23.) ?From wanem? From we hem i wantem givhan long ‘olgeta man,’ ol man Isrel mo ol narafala man, blong oli save trutok mo kasem laef. (Wok 20:21) Yumitu yumi wantem prij long “olgeta man.” Taswe, taem yumi stap rerem wok blong prij, ?Olsem wanem yumi save folem fasin blong Pol?—1 Tim. 2:3, 4.
15 Evri manis, Kingdom Wok Blong Yumi i tokbaot sam rod olsem wanem yumi save statem wan fastok taem yumi prij. I gud yumi yusum ol fastok ya. ?Be olsem wanem sipos ol man long teritori blong yu, oli stap tingbaot wan trabol we i jes hapen? Yu mas rere blong tokbaot samting we oli intres long hem. Blong mekem olsem, maet yu tingbaot wan samting we i jes hapen we i mekem ol man long teritori blong yu oli fraet. Ale, yu mas jusum wan vas blong Baebol we i stret long samting ya. Wan eria elda wetem woman blong hem, tufala i tokbaot olsem wanem tufala i ridim Baebol plante taem long wok blong prij. Tufala i se: “Mitufala i no tekem tumas taem blong olgeta. Mitufala i openem Baebol i rere finis, ale, afta we mitufala i sekhan long man blong haos, mitufala i ridim vas ya, mo biaen mitufala i tokbaot bigfala tingting long hem, hemia nomo. Long rod ya, klosap evri man long ol haos we mitufala i go, oli letem mitufala i ridim wan vas.” Long ol haf we i kam biaen, bambae yumi tokbaot sam tingting, mo sam kwestin, mo sam vas we oli wok gud long wok blong prij. Yu save yusum olgeta taem yu prij.
16. Yu tokbaot olsem wanem yu save yusum Aesea 14:7 long wok blong prij.
16 Sipos yu laef long wan ples we oltaem i gat faet mo rabis fasin, maet yu save statem storian olsem: “Sipos yu ridim wan nius long fran pej blong niuspepa se: ‘Naoia, olgeta man long wol oli glad, from i gat pis mo i no moa gat samting blong mekem olgeta oli fraet. Oli stap singsingaot from we oli harem gud,’ ?bambae yu yu harem olsem wanem? Hemia nao samting we Baebol i talem long Aesea 14:7. Mo tu, Baebol i tokbaot ol gudfala taem long fiuja we God i promes blong mekem oli kam tru i no long taem.” Biaen yu save ridim wan vas long Baebol we i tokbaot ol promes ya.
17. ?Olsem wanem yumi save yusum Matiu 5:3 blong storian wetem man?
17 Long ples blong yu, ?i had blong man i kasem mane blong givim ol samting we famle blong hem i nidim? Sipos yes, yu save statem storian olsem: “?Yu yu ting se hamas mane we wan man i mas gat blong i mekem famle blong hem i glad?” Afta we man i ansa, maet yu talem se: “Tede plante man oli kasem moa mane blong lukaot long famle blong olgeta, be yet famle blong olgeta i no glad. Taswe, ?wanem samting i save mekem famle i glad?” Ale yu ridim Matiu 5:3, mo yu askem stadi long hem.
18. ?Olsem wanem yu save yusum Ol Sam 37:11, blong leftemap tingting blong narafala?
18 ?Olsem wanem? ?Ol man long teritori blong yu, oli stap harem nogud from wan trabol we i jes kamaot? Sipos yes, yu save statem storian olsem: “Mi mi kam luk yu blong leftemap tingting blong yu. (Ridim Ol Sam 37:11.) ?Yu makem samting we vas ya i tokbaot we God i wantem mekem blong yumi? Bambae hem i mekem ‘yumi harem gud,’ mo i mekem yumi ‘stap gud.’ Yumi glad blong save se God i wantem se yumi gat wan gudfala laef. ?Be samting ya bambae i kamtru olsem wanem?” Biaen yu pulum man i go long wan stret haf long buklet ya Gud Nius.
19. ?Olsem wanem yu save yusum Revelesen 14:6, 7, blong storian wetem ol man we oli laekem God?
19 ?Yu yu laef long wan teritori we plante man oli gat respek long God? Sipos yes, yu save statem storian olsem: “Yu traem tingbaot se wan enjel i toktok long yu, ?bambae yu obei long hem? (Ridim Revelesen 14:6, 7.) Enjel ya i talem se ‘yu mas ona long God.’ ?Yu ting se enjel ya i stap minim weswan God? Hemia ‘God we i mekem heven mo wol.’ Be ?God ya hem i hu?” Ale, yu ridim Ol Sam 124:8, we i talem se: “Hae God i mekem skae mo graon, mo hem nao i stap givhan long yumi.” Biaen, yu eksplenem se hu ya “Hae God” we vas ya i tokbaot.
20. (1) ?Yumi save yusum Ol Proveb 30:4, blong tijim man long nem blong God olsem wanem? (2) ?Wanem vas we yu yusum, blong tijim ol man long nem blong God?
20 Sipos yu mitim wan yangfala, yu save statem storian olsem: “Mi mi wantem ridim wan vas blong Baebol long yu. Vas ya i askem sam kwestin we oli impoten. (Ridim Ol Proveb 30:4.) I no gat man i save mekem ol samting ya, taswe vas ya i stap minim man we i mekem yumi mo wol ya.* ?Olsem wanem yumi save faenemaot nem blong hem? Mi mi glad blong soem nem ya long yu, long prapa Baebol blong yu.”
21, 22. (1) ?Sipos yu rere gud wan vas, mo yu yusum taem yu prij, samting ya i save jenisim laef blong man olsem wanem? (2) ?Yu mas mekem wanem taem yu prij?
21 Yumi mas tingbaot se ol vas we yumi ridim long ol man, i save pulum olgeta blong mekem sam bigfala jenis. Yu traem tingbaot tu brata long Ostrelia. Tufala i noknok long haos blong wan woman. Ale wan long tufala i askem woman ya se: “?Yu yu save nem blong God?” Biaen i ridim Ol Sam 83:18. Woman ya i talem se: “!Mi mi sapraes tumas taem mi luk nem ya! Ale, taem tufala i aot nomo, mi ron long trak blong go long wan stoa blong salem buk we i stap 56 kilometa longwe long haos blong mi. Mi go blong jekem nem ya long ol narafala Baebol, mo long diksonari. Mi faenemaot se i tru, Jehova i nem blong God. Mo tu, mi luk save se mi no save plante samting long saed blong Baebol.” Smol taem afta, woman ya wetem boefren blong hem i stadi Baebol, mo tufala i stretem mared blong tufala, biaen tufala i baptaes.
22 Tok blong God i gat paoa blong jenisim laef blong ol man. Taem wan man i ridim Baebol, hem i save bilif se ol promes blong Jehova oli tru. Bilif blong hem bambae i pusum hem blong mekem ol samting we hem i lanem. (Ridim 1 Tesalonaeka 2:13.) Ol tok blong Baebol oli gat moa paoa i bitim eni narafala tok we yumi save talem. Taswe taem yumi prij, yumi mas traem bes blong yumi blong yusum Baebol. !Yes, Tok blong God i laef!
^ par. 20 Blong kasem moa save, yu luk Wajtaoa blong 15 Mei 2002 pej 4.
“Yufala i mas stap klosap long God, nao hem bambae i kam klosap long yufala.”—JEM. 4:8.
1. ?Yumi evriwan i nidim wanem, mo hu olgeta we oli olsem ol gudfala fren blong yumi?
YUMI evriwan i nidim sam gudfala fren we yumi save stap klosap olgeta. Yes, yumi glad tumas blong gat ol gudfala fren olsem, ol famle blong yumi, mo ol fren blong yumi. Olgeta ya oli lavem yumi, oli tinghae long yumi, mo oli kasemsave long yumi. Be wan man we yumi mas fren moa wetem hem mo stap klosap moa long hem, hemia Jehova, man we i mekem yumi.—Pri. 12:1.
2. ?Jehova i mekem wanem promes long yumi? ?Be from wanem plante man oli ting se God i no save kam klosap long yumi?
2 Jehova i singaot yumi blong yumi fren wetem hem. Hem i promes se sipos yumi kam klosap long hem, hem bambae i kam klosap long yumi. (Jem. 4:8) Yumi glad taem yumi save samting ya. Be plante man oli ting se God i no save kam klosap long olgeta. Oli harem se oli no save fren wetem God, mo oli ting se God i stap longwe tumas long olgeta. ?Olsem wanem? ?Yumi save kam klosap long God?
3. ?Baebol i talem wanem long saed blong Jehova?
3 Jehova “i no stap longwe long yumi.” Taswe, sipos man i lukaotem God, hem i save faenem hem. (Ridim Ol Wok 17:26, 27; Ol Sam 145:18.) Nating se yumi sinman, be Jehova i rere, mo i glad nomo we yumi kam fren blong hem. (Aes. 41:8; 55:6) Wan man blong raetem Sam i fren gud wetem Jehova, mo i luk se samting ya i tru, taswe hem i raetem se: ‘Oltaem, yu yu stap harem ol prea blong mifala. Olgeta man long evri ples bambae oli mas kam long yu. Olgeta man we yu yu stap jusumaot olgeta, mo yu stap tekem olgeta oli kam long yu, oli save harem gud.’ (Sam 65:2, 4) Ale, i gud yumi luk long Baebol, olsem wanem King Asa i kam klosap long God, mo olsem wanem God i kam klosap long hem.*
4. ?Wanem eksampol blong King Asa we ol man Juda oli save folem?
4 King Asa i gat strong tingting blong mekem tru wosip. Hem i kam king long wan taem we rabis fasin i plante long Juda. I gat ol man mo ol woman we wok blong olgeta i blong slip wetem olgeta we oli go blong mekem wosip long haos blong God, mo oli mekem wosip long ol aedol tu. Be King Asa i obei long Jehova, ale i sakemaot ol god ya, mo ol man mo woman we oli mekem ol rabis fasin ya. (1 King 15:9-13) Yes, King Asa i kam klosap long Jehova, mo i obei long ol loa blong hem. Hem i soemaot gudfala eksampol, taswe, hem i talem long ol man Juda se olgeta tu oli mas lukaotem Jehova, ‘mo mekem ol samting we Hem i wantem, mo obei long ol loa blong hem.’ Ale, long ten yia we King Asa i stap klosap long Jehova, Jehova i stap blesem hem. Asa i save se Jehova nao i stap blesem hem, taswe, hem i talem long ol man Juda se kantri blong olgeta i stap gud, from we ‘oli stap mekem ol samting we Jehova i wantem.’ (2 Kron. 14:1-7) Ale, ?biaen wanem i hapen?
5. ?Wanem stori i soemaot se King Asa i dipen long Jehova, mo wanem frut i kamaot?
5 Yu traem tingbaot se yu yu King Asa. Mo Sera, wan man Itiopia, i kam wetem 1 milian soldia blong hem, mo 300 kat blong faet, mo i lidim olgeta oli kam blong faet agens long yu. (2 Kron. 14:8-10) Be yu yu gat 580,000 soldia nomo. ?Bambae yu yu mekem wanem? ?Bambae yu yu askem long Jehova from wanem hem i no blokem ol enemi ya? ?Bambae yu yu dipen long prapa save blong yu nomo, no yu trastem Jehova se bambae hem i lukaotgud long yu? King Asa i soemaot se hem i fren gud wetem Jehova, mo i trastem hem fulwan. Hem i prea long Jehova, i se: “Plis yu halpem mifala naoia, from we mifala i stap lukluk long yu nomo.” ?God i ansa long prea blong King Asa olsem wanem? Jehova ‘i mekem we oli winim ol man Itiopia,’ oli kilim evriwan i ded.—2 Kron. 14:11-13.
6. ?Wanem fasin blong King Asa we yumi save folem?
6 ?Wanem i mekem se King Asa i gat strong tingting se Jehova bambae i lukaot gud long hem, mo i lidim hem? Baebol i talem se King Asa ‘i mekem ol samting we i stret long fes blong Jehova,’ mo ‘oltaem long laef blong hem, tingting blong hem i stap strong long Jehova.’ (1 King 15:11, 14) Yumi tu, yumi mas mekem wok blong Jehova wetem fulhat blong yumi. Olsem nao, bambae yumi kam klosap long Jehova naoia mo long fiuja. Be yumi glad se Jehova i mekem rod blong pulum yumi i kam klosap long hem, mo i stap givhan long yumi blong fren gud wetem hem. I gud yumi tokbaot tu rod we hem i yusum.
7. (1) ?Jehova i mekem wanem blong pulum yumi i kam long hem? (2) ?Be wanem bigfala samting we hem i yusum?
7 Jehova i lavem yumi, taswe hem i mekem wol ya, wan gudfala ples we yumi save laef long hem. Hem i givim win we yumi pulum evridei blong stap laef. (Wok 17:28; Rev. 4:11) Be hem i lavem yumi moa. Hem i soemaot samting ya, taem hem i givim ol save blong Baebol, blong mekem yumi fren gud wetem hem. (Luk 12:42) Mo tu, hem i promes blong lesin long prea blong yumi. (1 Jon 5:14) Be bigfala samting we Jehova i mekem blong pulum yumi i kam klosap long hem, mo blong yumi save kam fren wetem hem, hemia lav we hem i soemaot tru long ransom sakrefaes blong Jisas. (Ridim 1 Jon 4:9, 10, 19.) Jehova i sanem pikinini blong hem i kam, blong i givim laef blong hem from yumi. Sakrefaes ya blong Jisas, i mekem se yumi gat hop blong laef bakegen, mo yumi save kam stret man.—Jon 3:16.
8, 9. ?Jehova i yusum Jisas blong mekem wanem?
8 Jehova i givim ransom, blong olgeta man oli kasem laef. Olgeta we oli ded bifo we Jisas i givim laef blong hem, olgeta tu bambae oli kasem laef from ransom ya. ?From wanem yumi talem olsem? Jehova i save se ol promes we hem i talem oli mas kamtru. Taswe, long taem we hem i talemaot profet tok long saed blong Jisas, nating se i no kamtru yet, be hem i luk se profet tok ya i kam tru finis. (Jen. 3:15) Ale, plante handred yia i pas, Pol i talem tangkiu long Jehova, from we hem i letem ‘Jisas Kraes i pem rod blong olgeta man oli go fri.’ Mo i tokbaot se God i fogivim sin blong ol man we oli laef bifo long Jisas. (Rom 3:21-26) Taswe, yumi save kam klosap long Jehova tru long Jisas nomo.
9 Tru long sakrefaes blong Jisas nomo, Jehova i letem olgeta we oli gat tingting daon oli fren wetem hem. Baebol i talem se: “God i lavem yumi tumas, mo i soemaot samting ya long yumi long fasin ya we Kraes i ded blong sevem yumi, long taem ya we yumi stap mekem i nogud yet.” (Rom 5:6-8) Jisas i givim laef blong hem blong sevem yumi, from we hem mo Jehova i lavem yumi tumas, taswe, blesing ya i no olsem wan pei we yumi kasem. From samting ya, Jisas i talem se: “I no gat man i save kam long mi, sipos Papa blong mi we i sanem mi mi kam, hem i no pulum hem i kam.” Hem i talem tu se: “I no gat man i save kam long Papa blong mi, sipos mi mi no tekem hem i kam.” (Jon 6:44; 14:6) Tru long sakrefaes blong Jisas, Jehova i save yusum tabu spirit blong hem, blong pulum ol man oli kam klosap long hem, mo i stap givhan long olgeta blong fren wetem hem. Olsem nao, oli save kasem laef we i no save finis. (Ridim Jud 20, 21.) Bambae yumi tokbaot narafala rod we Jehova i yusum, blong pulum yumi i kam klosap long hem.
10. ?Baebol i pulum yumi i kam klosap long God olsem wanem?
10 Long ol haf we yumi lukluk finis, yumi tokbaot plante vas. Ol vas ya oli kamaot long 14 buk blong Baebol. Jehova i yusum tabu spirit blong hem blong lidim ol man oli raetem Baebol. Taswe, ol tok ya blong hem oli save pulum yumi i kam klosap long hem. Baebol i mekem se yumi save ol samting we yumi mas mekem blong kam klosap long God. Mo tu, i mekem se yumi save ransom, mo yumi save olsem wanem, Jisas i save givhan long yumi blong kam klosap long God. Mo yumi save ol gudfala fasin blong Jehova, mo stamba tingting blong hem, from we yumi gat Baebol. Wan eksampol, Jehova i tokbaot ol gudfala fasin blong hem long Eksodas 34:6, 7, se: ‘Hem i gat sore long man, mo i stap givhan long man long gladhat blong hem. Hem i no save kros kwik, mo oltaem hem i lavem man mo i stap holemstrong promes blong hem. Hem i stap kaen long plante taosen man, i stap fogivim olgeta, i stap tekemaot ol sin blong olgeta.’ Yumi evriwan i wantem stap klosap long wan man olsem. Yes, Jehova i save se sipos yumi save gud ol fasin blong hem, bambae yumi luk hem olsem wan tru fren mo yumi wantem kam klosap long hem.
11. ?Yumi mas stadi gud long ol fasin blong Jehova from wanem? (Yu luk pija long pej 16.)
11 Fastok blong buk ya Draw Close to Jehovah, i talem se, taem yumi fren moa wetem wan narafala, yumi save gud hem, mo yumi laekem ol gudfala fasin blong hem. Long sem fasin, taem yumi stadi ol gudfala fasin blong Jehova long Baebol, bambae yumi fren moa wetem hem. Jehova i mekem se ol man we oli raetem Baebol, oli raetem long wan fasin we yumi kasem save. Taswe, yumi wantem talem tangkiu long Jehova.
12. ?From wanem Jehova i yusum ol man blong raetem Baebol?
12 Sipos Jehova i wantem, hem i save yusum ol enjel blong raetem Baebol. Ol enjel oli wantem save yumi, mo samting we yumi stap mekem. (1 Pita 1:12) Yes, Jehova i save yusum ol enjel nomo blong raetem Baebol. Be ol enjel oli no olsem yumi man. Oli no kasem save se yumi harem olsem wanem, oli no save wanem yumi nidim, mo oli no gat ol slak fasin olsem yumi. Jehova i save samting ya, taswe, hem i yusum ol man blong oli raetem Baebol. Ol man we oli raetem Baebol, oli tokbaot sam samting we i mekem tingting blong olgeta i foldaon, no sam samting we i mekem olgeta i fraet, mo tu, oli tokbaot ol mastik we oli mekem. Taem yumi ridim ol stori blong olgeta long Baebol, yumi harem save olsem wanem oli harem nogud. Mo taem yumi ridim ol samting we oli tokbaot we i mekem olgeta i harem gud, yu harem save glad we oli kasem tu. Yes, olgeta we oli raetem Baebol, oli olsem Elaeja we hem i gat tingting mo filing olsem yumi.—Jem. 5:17.
13. ?Yu yu harem olsem wanem taem yu ridim prea blong Jona?
13 Ale, yu traem luk wan eksampol. Jehova i askem Jona blong i mekem wan wok. Be Jona i no wantem, ale i ronwe. Sipos wan enjel i raetem stori ya blong Jona long Baebol, bambae hem i no save tokbaot stret olsem wanem Jona i harem nogud. Be i gud tumas we Jehova i jusum Jona nomo blong i raetem stori blong hem, wetem prea we hem i mekem taem hem i stap insaed long bel blong fis. Jona i prea se: ‘Jehova. Taem mi harem we klosap laef blong mi i lus, mi tingbaot yu, mi prea long yu.’—Jona 1:3, 10; 2:1-9.
14. ?From wanem yumi harem olsem Aesea, taem yumi ridim ol toktok we hem i talem?
14 Wan narafala eksampol, hemia blong Aesea. Hem i luk wan vison, mo i luk Jehova i stap long gudfala ples blong hem long heven. Aesea i harem se i no stret we hem i luk samting ya, from we hem i wan sin man nomo. Hem i se: ‘!O, mi mi harem nogud tumas! !Mi mi no moa gat rod nao! Ol tok we i stap kamaot long maot blong mi oli fulap long sin nomo, mo mi stap long medel blong ol man we ol tok blong olgeta tu oli fulap long sin, be stret long ae blong mi nomo, mi mi luk King blong mi, we hem i Jehova, mo i gat olgeta paoa.’ (Aes. 6:5) Wan enjel i no save talem ol toktok olsem we Aesea i talem. Taem yumi ridim ol toktok ya, yumi harem olsem Aesea. ?From wanem? From we yumi tu yumi sinman.
15, 16. (1) ?Yumi kasem save filing blong ol man from wanem? Yu talem wan eksampol. (2) ?Yumi save mekem wanem blong yumi kam klosap moa long Jehova?
15 Jekob i talem se ‘hem i no wan gudfala man.’ Pita tu i talem se ‘hem i man nogud.’ ?Olsem wanem? ?Yu ting se ol enjel oli save talem ol semfala tok ya? (Jen. 32:10; Luk 5:8) Ol disaepol blong Jisas tu, samtaem oli “fraet tumas,” be ol enjel oli no stap fraet. Mo yu traem tingbaot Pol mo sam narafala we oli stap talemaot gud nius. Oli mas gat strong tingting blong mekem wok ya, from we ol man oli stap agensem olgeta. ?Be yu ting se ol enjel tu oli nidim strong tingting blong mekem wok ya? Nogat. (Jon 6:19; 1 Tes. 2:2) Yes, ol enjel oli stret gud olgeta, mo oli gat bigfala paoa. Be yumi, yumi sinman olsem olgeta we Jehova i yusum blong raetem Baebol. Taswe, yumi kasem save filing blong olgeta. Taem yumi ridim ol tok we oli raetem, yumi save ‘harem gud wetem olgeta taem oli stap harem gud, mo taem oli harem nogud, oli stap krae, be yumi tu yumi krae wetem olgeta.’—Rom 12:15.
16 Yumi save faenem plante gudfala samting long saed blong Jehova, sipos yumi tingting dip long ol fasin we Jehova i mekem long ol man blong hem bifo. I tru, ol man ya oli sinman, be bambae yumi luk olsem wanem Jehova i soemaot se i lavem olgeta, mo i mekem tingting blong hem i longfala blong i kam klosap long olgeta. Ale, taem yumi save Jehova moa, mo taem yumi lavem hem moa, bambae yumi kam klosap moa long hem.—Ridim Ol Sam 25:14.
17. (1) ?Profet Asaria i givim wanem gudfala advaes long King Asa? (2) ?King Asa i no obei long advaes ya olsem wanem, mo wanem frut i kamaot?
17 ?Yu tingbaot yet King Asa we yumi tokbaot long stat? Yumi save lanem sam moa samting long stori blong hem. Hem i winim ol man Itiopia. Ale, profet Asaria i givim wan gudfala advaes long hem, i se: ‘Sipos yu stap obei long Jehova, hem bambae i stap wetem yu oltaem nomo. Sipos yu stap lukaot hem, bambae hem i mekem we yu faenem hem, be sipos yu gowe long hem, bambae hem i lego yu tu.’ (2 Kron. 15:1, 2) Be Asa i no obei long advaes ya. Ale, taem ol king blong Isrel long not, oli kam faet agens ol man Juda, Asa i fraet tumas, i girap i go askem king blong Siria blong i givhan long hem. Be ol man Siria oli no mekem wosip long Jehova. Asa i no askem Jehova blong i givhan long hem. From samting ya, Jehova i talem long hem se: ‘Samting ya we yu yu mekem i krangke, mo i stat naoia, oltaem nomo bambae i gat faet long kantri blong yu.’ Yes, stat long taem ya, oltaem i gat faet long Juda. (2 Kron. 16:1-9) ?Yumi lanem wanem long stori ya?
18, 19. (1) ?Sipos yumi no moa stap klosap long Jehova, yumi mas mekem wanem? (2) ?Bambae yumi stap klosap long Jehova oltaem, sipos yumi mekem wanem?
18 Yes, yumi no mas lego Jehova. Sipos yumi no moa stap klosap long Jehova olsem fastaem, yumi mas mekem olsem we Hosea 12:6 i talem, i se: ‘Yufala i mas tanem tingting blong yufala, yufala i kambak long God bakegen. Tingting blong yufala i mas stap strong long hem, yufala i mas folem ol stret fasin, mo yufala i mas wet blong luk ol samting we hem bambae i mekem blong sevem yufala.’ Yumi save kam klosap we klosap long Jehova, sipos yumi tingting dip long ransom sakrefaes blong Jisas, mo yumi stadi gud long Baebol.—Ridim Dutronome 13:4.
19 Wan man blong raetem Sam i talem se: ‘Hae God, taem we mi mi kam stap klosap long yu, mi harem se i gud tumas long mi.’ (Sam 73:28) Yumi tu, yumi save harem gud sipos yumi kam klosap long Jehova. Yumi mas gohed blong lukaotem sam moa save long saed blong Jehova. Sipos yumi mekem olsem, bambae yumi lavem Jehova moa. !Yes, taem yumi kam klosap long Jehova, hem bambae i kam stap klosap long yumi, naoia mo blong olwe!
^ par. 3 Yu luk Wajtaoa blong 15 Ogis 2012, long Franis mo Inglis aninit long haf ya se: “There Exists a Reward for Your Activity.”
“Bambae yufala i save harem voes blong hem biaen long yufala, we hem i stap stanap long baksaed blong yufala, i talem se, ‘Hemia rod.’”—AES. 30:21.
1, 2. ?Jehova i toktok wetem ol man blong hem olsem wanem?
BIFO finis Jehova i stap lidim ol man blong hem. Taem hem i wantem talemaot samting we bambae i hapen long fiuja, no wok we ol man blong hem oli mas mekem, hem i yusum ol enjel blong go talem, no i talemaot long wan vison, no long wan drim. (Nam. 7:89; Esik. 1:1; Dan. 2:19) Samtaem hem i yusum sam man blong oli talemaot tok blong hem. Nating se yumi kasem tok blong God long defdefren rod, be olgeta nomo we oli folem, bambae oli kasem blesing.
2 Tede, Jehova i yusum Baebol, mo tabu spirit, mo Kristin kongregesen blong givim ol advaes blong lidim yumi. (Wok 9:31; 15:28; 2 Tim. 3:16, 17) Ol advaes we hem i givim blong lidim yumi, oli isi nomo blong folem. I olsem we yumi stap harem Jehova i talem long yumi se: “Hemia rod. Yufala i folem.” (Aes. 30:21) Mo tu, Jehova i yusum Jisas blong talemaot ol tok blong hem. Hem i putumap Jisas i hed blong kongregesen. Ale, Jisas i yusum slef ya we i stret mo waes, blong i lidim kongregesen. (Mat. 24:45) Yumi mas tinghevi long ol tok mo ol advaes blong Jehova. Sipos yumi obei long olgeta, bambae yumi kasem laef we i no save finis.—Hib. 5:9.
3. ?Wanem i save mekem se yumi no wantem lesin long Jehova? (Yu luk pija long stat blong stadi.)
3 Setan i save se ol advaes we Jehova i givim bambae oli sevem laef blong yumi. Taswe, hem i pulum yumi blong yumi no lesin long Jehova. Mo from we yumi sinman, tingting blong yumi i save pulum yumi blong no obei fulwan long Jehova. (Jer. 17:9) Long stadi ya, bambae yumi luk olsem wanem yumi save winim ol samting ya we oli traem pulum yumi, blong yumi no lesin long Jehova. Mo tu, bambae yumi luk olsem wanem fasin blong lesin mo prea long Jehova, i save givhan long yumi blong stap klosap long Jehova, nating se wan samting i traem yumi.
4. ?Setan i mekem wanem blong pulum tingting blong ol man i go rong?
4 Setan i yusum ol giaman toktok long niuspepa, ol buk, ol magasin, mo radio, mo televisin, mo Intenet, blong pulum tingting blong man i go rong. (Ridim 1 Jon 5:19.) Ol man oli yusum ol samting ya, blong givimaot save long olgeta ples long wol. Be plante taem, sam save we oli givimaot oli agensem ol rul blong Jehova. (Jer. 2:13) Maet oli talem se i oraet nomo we man i mared wetem man, no woman i mared wetem woman. Ale, plante man we oli ridim ol save ya, oli save ting se rul blong Baebol we i talem se fasin ya i no stret, i strong tumas.—1 Kor. 6:9, 10.
5. ?Olsem wanem yumi save blokem ol tingting blong Setan, blong oli no lidim yumi?
5 Ale, ?ol man we oli laekem ol loa blong Jehova, oli save mekem wanem blong ol tingting blong Setan i no lidim olgeta? ?Oli save luksave samting we i gud mo samting we i nogud olsem wanem? Baebol i ansa se: ‘Oli mas obei long ol tok blong Jehova.’ (Sam 119:9) Baebol i save givhan long yumi blong luksave trutok mo giaman toktok. (Prov. 23:23) Jisas i talem se yumi nidim “evri tok we God i talem.” (Mat. 4:4) Ol rul we Jehova i givim, oli stap long Baebol. Yumi mas letem ol rul ya oli lidim yumi taem yumi mekem ol samting long laef. Yu traem tingbaot Josef. Long taem blong hem, i no gat wan loa we i talem se fasin ya blong slip wetem man no woman blong narafala i wan sin. Nating se i olsem, Josef i save se Jehova i agensem fasin ya. Taswe, hem i no wantem slip wetem woman blong Potifa, mo hem i no wantem mekem sin long fes blong Jehova. (Ridim Jenesis 39:7-9.) Mo nating se woman blong Potifa i fosem hem plante taem, be Josef i no wantem lesin long hem, hem i lesin long voes blong Jehova nomo. Yumi tu yumi mas lesin long voes blong Jehova, yumi no mas lesin long ol tingting blong Setan.
6, 7. ?Yumi mas mekem wanem blong yumi blokem ol tingting blong Setan?
6 Wol ya i fulap wetem defdefren skul. Ol tijing mo bilif blong ol skul ya oli mekem tingting blong man i fasfas. From samting ya plante man oli ting se i no gat wan skul we i tru. Be sipos yumi wantem lesin long Jehova, hem bambae i givhan long yumi blong faenem skul we i tru. Sipos tu man i toktok semtaem, yumi no save lesin long voes blong tufala wantaem. Yumi mas jusum weswan bambae yumi lesin long hem. Yes, olsem ol sipsip we oli haremsave voes blong man nomo we i lukaot long olgeta, yumi tu yumi mas haremsave voes blong Jisas, hemia man we Jehova i putumap blong i lukaot long yumi.—Ridim Jon 10:3-5.
7 Jisas i talem se: “Tok ya we yufala i stap harem, yufala i mas tingting gud long hem.” (Mak 4:24) Sipos yumi laekem ol advaes blong Jehova, mo yumi lesin long hem, bambae yumi luk se ol advaes ya oli gud mo oli isi blong folem. Mo yumi mas lesin long Jehova nomo, yumi no mas lesin long ol tingting blong Setan. Yumi no mas letem ol samting olsem miusik, ol video, ol program long televisin, ol buk, ol bos, ol tija, mo ol man blong hae save, oli lidim laef blong yumi.—Kol. 2:8.
8. (1) ?From wanem i isi nomo blong Setan i lidim tingting blong yumi? (2) ?Sipos yumi no stretem tingting blong yumi kwiktaem, wanem i save hapen?
8 Setan i save we yumi sinman. Taswe, hem i pulum yumi blong mekem ol fasin we yumi nomo i wantem, nao yumi no moa gohed blong mekem ol samting we Jehova i wantem. (Jon 8:44-47) Maet yumi no moa prea, no yumi prij wanwan taem nomo, no yumi go long sam miting nomo. Hemia ol saen we oli soemaot wanem i stap long tingting blong yumi, mo se yumi stap long denja. Sipos yumi lego nomo, yumi no stretem tingting blong yumi, sloslo bambae yumi no moa lesin long voes blong Jehova. Ale, bambae yumi stap mekem ol samting we yumi nomo i wantem, nao yumi mekem wan rabis fasin we yumi ting se bambae yumi neva mekem. (Rom 7:15) Be yumi save blokem ol trabol ya sipos yumi luksave ol saen ya, mo yumi stretem kwiktaem. Mo tu, taem yumi lesin gud long voes blong Jehova, bambae yumi no lesin long ol tingting we ol man blong apostasi oli talem.—Prov. 11:9.
9. ?From wanem yumi mas luksave kwiktaem ol nogud tingting we yumi gat?
9 Sipos wan man i kasem wan rabis sik, hem i mas go tekem tritmen kwiktaem, bifo we sik ya i kam bigwan tumas. Long sem fasin, sipos yumi gat sam nogud tingting, yumi mas stretem tingting blong yumi kwiktaem. Sipos no, Setan bambae i kasem yumi long trap blong hem, mo i fosem yumi blong mekem ol samting we hem i wantem. (2 Tim. 2:26) Be, ?olsem wanem sipos yumi stap folem finis sam tingting blong Setan? Yumi mas kambak kwiktaem long Jehova. Mo tu, yumi mas stadi long ol advaes blong hem, mo yumi folem. (Aes. 44:22) I tru, nating se yumi kambak finis long Jehova, be bambae yumi kakae yet frut blong ol nogud desisen we yumi mekem. Taswe, i moa gud we yumi no lego Jehova.
10, 11. (1) ?Man we i flas hem i olsem wanem? (2) ?Yumi lanem wanem long stori blong Kora, mo Datan, mo Abiram?
10 Tingting blong yumi tu i save pulum yumi i gowe long Jehova. Maet yumi flas, no yumi griri. Tufala fasin ya i save mekem wan man i kasem bigfala trabol. Yu traem tingbaot. Wan man we i flas, hem i ting se hem i gud moa long narafala, mo se hem i save mekem eni samting nomo. Hem i no wantem wan narafala Kristin, no wan elda, i talem wanem hem i mas mekem. Mo hem i no wantem folem ol advaes we ogenaesesen i givim. Man olsem i save go longwe tumas long Jehova, nao i no moa harem voes blong hem.
11 Jehova i putumap Moses mo Eron blong tufala i lidim ol man Isrel long draeples. Be Kora, mo Datan, mo Abiram oli flas nao oli agensem Moses mo Eron, mo oli no wantem joen wetem tufala blong mekem wosip long Jehova. ?Jehova i stretem bisnes ya olsem wanem? Hem i kilim trifala i ded. (Nam. 26:8-10) ?Yumi lanem wanem? Sipos yumi lego Jehova mo agensem hem, bambae yumi kasem bigfala trabol. Baebol i talem se: ‘Man we i flas bambae i kasem trabol we i spolem gud hem.’—Prov. 16:18; Aes. 13:11.
12, 13. (1) Yu talem wan stori we i soemaot olsem wanem fasin ya we man i griri i save spolem laef blong man. (2) Yu eksplenem olsem wanem nogud tingting ya i save gru hareap, sipos man i no sakemaot kwiktaem.
12 Sipos yumi griri, yumi save gowe long Jehova. Man we i gat fasin ya, hem i ting se ol advaes we Jehova i givim oli no stret long hem, mo i ting se hem i gat raet blong karem samting we i no blong hem. Stori blong Gehasi i soemaot samting ya. Taem Neman, wan komanda blong ol ami blong Siria i kasem rabis sik long skin, Elisa we i wan profet blong God, i mekem Neman i gud bakegen. Nao Neman i givim mane mo klos olsem presen blong talem tangkiu long hem. Elisa i no tekem presen ya, be Gehasi we i man blong wok blong hem, i wantem ol presen ya. Nao hem i resis biaen long Neman, mo i giaman long hem blong hem i save karem ol presen ya. Be Elisa i no save samting ya. Ale ?wanem i hapen long Gehasi? Hem i kasem sik blong Neman.—2 King 5:20-27.
13 Man i save gat tingting ya tu sipos hem i stat sloslo blong laekem wan samting. Tingting ya i save gru hareap. Sipos hem i no sakemaot kwiktaem, bambae i spolem gud laef blong hem. Stori blong Akan long Baebol i soemaot olsem wanem fasin ya i gru kwiktaem long tingting blong hem. Akan i se: ‘Taem mi faenem wan flas klos we oli wokem long Babilonia, mo sam silva we hevi blong hem i kasem tu kilo, mo wan pis gol we hevi blong hem i moa long haf kilo, mi mi laekem tumas ol samting ya, nao mi karem olgeta.’ I klia se Akan i stap finis long denja, mo hem i mas sakemaot tingting ya kwiktaem. Be hem i girap i stilim ol samting ya mo i go haedem long haos blong hem. Jehova i mekem sin blong Akan i kam long klia ples, mo sam dei biaen, Hem i talem blong oli stonem Akan mo famle blong hem oli ded. (Jos. 7:11, 21, 24, 25) Nogud tingting ya i save kasem eni man nomo. Taswe, ‘yumi mas blokem olgeta fasin ya we yumi stap wantem samting blong narafala man.’ (Luk 12:15) Mo tu, fasin ya we man i griri hem i sem mak long rabis fasin blong man wetem woman. Taswe, maet samtaem yumi save gat rabis tingting, be yumi mas bos long tingting blong yumi, blong i no lidim yumi blong mekem sin.—Ridim Jemes 1:14, 15.
14. ?Sipos yumi wantem mekem wan fasin we i no stret from we yumi flas no yumi griri, yumi mas tingbaot wanem?
14 Olsem we yumi tokbaot finis, fasin ya blong flas mo griri, oli save lidim yumi blong kasem trabol. Sipos yumi tingting blong mekem wan nogud samting, i gud yumi tingbaot nogud frut we i save kamaot. Olsem nao, bambae yumi blokem, mo yumi gohed blong lesin long Jehova. (Dut. 32:29) Long Baebol, Jehova i talem gudfala frut we i kamaot taem yumi mekem samting we i stret, mo nogud frut we i save kamaot taem yumi jusum blong mekem samting we i no stret. Taswe, sipos yumi wantem mekem wan fasin we i no stret from we yumi flas no yumi griri, yumi mas tingbaot frut we bambae i kamaot. ?Bambae yumi kasem wanem trabol? ?Bambae ol famle blong yumi oli harem olsem wanem? ?Bambae yumi fren yet wetem Jehova?
15. ?Yumi lanem wanem long eksampol blong Jisas?
15 Jehova i wantem se yumi harem gud long laef blong yumi. (Sam 1:1-3) Hem i givim advaes blong i lidim yumi long stret taem we yumi nidim. (Ridim Hibrus 4:16.) Jisas i stret gud olgeta, be hem i luksave se oltaem hem i mas toktok long Jehova mo hem i prea oltaem. Ale, Jehova i yusum ol nambawan rod blong givhan long hem mo i lidim hem. Hem i sanem ol enjel blong oli lukaot gud long hem, i givim tabu spirit long hem, mo i lidim hem blong i jusum ol 12 aposol blong hem. Jisas i harem voes blong Jehova we i talem se hem i glad long hem, mo i stap givhan long hem. (Mat. 3:17; 17:5; Mak 1:12, 13; Luk 6:12, 13; Jon 12:28) Olsem Jisas, yumi mas prea oltaem. Mo yumi mas talemaot ol tingting blong yumi long Jehova. (Sam 62:7, 8; Hib. 5:7) Yes, prea i mekem se yumi stap klosap long Jehova, mo yumi wantem obei long hem.
16. ?Jehova i givhan long yumi olsem wanem blong yumi lesin long hem?
16 I tru, Jehova i no fosem yumi blong folem ol advaes blong hem. Be ol advaes blong hem oli klia nomo, mo hem i save givhan long yumi blong faenem. Hem i save givim tabu spirit long yumi, sipos yumi askem long hem. (Ridim Luk 11:10-13.) Taem yumi askem advaes long Jehova, yumi mas lukaotgud olsem wanem yumi stap lesin long ol advaes ya. (Luk 8:18) Yu traem tingbaot wan eksampol. Yu askem long Jehova blong i givhan long yu blong yu sakemaot ol nogud tingting. Be nao yu girap yu gohed blong lukluk rabis pija. Sipos yu mekem olsem, yu soemaot se yu no rili wantem we Jehova i givhan long yu. Be Jehova i save givhan long yumi sipos yumi mekem ol samting we i stret, mo sipos yumi stap long ples we tabu spirit i stap, olsem long ol miting blong kongregesen. Plante brata mo sista, oli lesin long ol advaes blong Jehova we i kamaot long miting, mekem se oli blokem sam bigfala trabol we i save kasem olgeta. Taem oli luksave se oli stat blong gat wan nogud tingting, kwiktaem oli sakemaot mo oli stretem tingting blong olgeta.—Sam 73:12-17; 143:10.
17. ?From wanem yumi no mas trastem yumi wan?
17 Eksampol blong King Deved i save tijim yumi. Deved i naf blong mekem ol bigbigfala wok, from we hem i stap lukluk long Jehova blong i givhan long hem, hem i no trastem hem wan. Hem i wan yangfala nomo taem i kilim Golaeat. Mo biaen hem i kam wan soldia mo wan king, mo wok blong hem i blong lukaot gud long ol man Isrel, mo hem i mas mekem ol desisen we i gud long neson ya. Be taem Deved i trastem hem wan, tingting blong hem i pulum hem i gorong. Hem i mekem wan bigfala sin wetem woman ya Batseba, mo i kilim man blong woman ya tu i ded. Be taem Jehova i stretem Deved, Deved i mekem tingting blong hem i stap daon, i talemaot mastik blong hem, nao hem i fren gud wetem Jehova bakegen.—Sam 51:4, 6, 10, 11.
18. ?Wanem i save givhan long yumi blong yumi lesin oltaem long voes blong Jehova?
18 Ale, i gud yumi folem advaes long 1 Korin 10:12 se, yumi no mas trastem yumi wan. Baebol i talem klia se yumi no save win, sipos yumi nomo i lidim yumi. Sipos i olsem, naoia yumi mas jusum se bambae yumi lesin long voes blong Jehova no blong Setan. (Jer. 10:23) I gud yumi prea oltaem, mo yumi letem tabu spirit i lidim yumi, olsem nao, bambae yumi lesin oltaem long voes blong Jehova.
PITA i harem nogud mo i krae we i krae, taem i giaman se hem i no save Jisas. Nating se i olsem, Pita i mas traehad blong mekem bilif blong hem i strong bakegen. Mo Jisas i wantem yusum hem blong i givhan long ol narafala. Taswe, hem i talem long Pita se; ‘taem yu kambak, yu mas mekem tingting blong ol brata blong yu i strong.’ (Luk 22:32, 54-62) Pita i wok had nao i kam wan gudfala man blong lidim Kristin kongregesen. (Gal. 2:9) Long sem fasin, ol brata we oli bin mekem wok blong elda, oli save mekem wok ya bakegen, mo mekem tingting blong ol narafala Kristin i strong. Bambae oli glad sipos oli mekem olsem.
Plante brata we oli mekem wok blong elda, maet kongregesen i karemaot wok ya long olgeta. Long taem olsem, oli harem olsem se oli no moa save mekem wan gudfala wok. Yu traem tingbaot Julio, wan brata long Saot Amerika, we i mekem wok ya bitim 20 yia.* Hem i talem se: “Fasin ya blong rerem ol tok, mo visitim ol brata, mo lukaot long ol brata mo sista long kongregesen, i kam olsem wan bigfala samting long laef blong mi. !Be wantaem nomo mi no moa mekem ol wok ya! Mi harem olsem se mi no moa gat wok long ogenaesesen blong Jehova. Long taem ya, mi harem nogud we mi harem nogud.” Tede, Julio i mekem wok blong elda bakegen.
Disaepol Jemes i raetem se: ‘Ol brata mo sista. Taem ol samting oli stap kam blong traem yufala, bambae yufala i save luk olgeta olsem samting blong harem gud.’ (Jem. 1:2) Jemes i stap tokbaot ol trabol we ol man blong agens oli stap mekem long yumi, mo sin we i stap long yumi. Hem i tokbaot fasin ya we man i wantem tumas ol fasin nogud, mo fasin ya we man i mekem i gud long wan man, be i luk ol narafala olsem rabis nomo, mo sam narafala fasin olsem. (Jem. 1:14; 2:1; 4:1, 2, 11) Mo tu, taem Jehova i stretem yumi, samting ya i save mekem yumi harem nogud. (Hib. 12:11) Be ol samting olsem we oli kam traem yumi, oli no mas mekem se yumi no moa glad.
Nating se yumi no moa holem wok insaed long kongregesen, be yumi gat janis yet blong lukluk bilif blong yumi, mo mekem i strong bakegen. Mo yumi yusum janis ya tu blong soemaot lav we yumi gat long Jehova. Yumi mas tingbaot bakegen risen we i pulum yumi blong mekem wok ya. ?Olsem wanem? ?Yumi mekem wok blong mekem i gud long yumi nomo, no yumi mekem from we yumi lavem Jehova? ?Yumi lukaot long kongregesen from yumi bilif se hem i blong Jehova, no yumi stap lukaot long ol brata mo sista from narafala risen? (Wok 20:28-30) Sam brata we oli no moa mekem wok ya, oli gohed nomo blong mekem ol narafala wok we i sapotem Kingdom. Ol brata ya oli soemaot long ol man mo long Setan, se oli rili lavem Jehova.
Taem King Deved i mekem wan bigfala sin, wan profet i stretem hem. Mo hem i akseptem, nao Jehova i fogivim hem. Biaen Deved i singsing se: “Man we Hae God i fogivim hem, mo i tekemaot ol sin blong hem, hem i save harem gud. Man we Hae God i no moa jajem hem from ol samting nogud we hem i mekem, mo we i no moa giaman long laef blong hem, hem i save harem gud.” (Sam 32:1, 2) Yes, from we oli stretem Deved, tingting blong hem i klin bakegen, mo i kam wan gudfala man blong lukaotgud long ol man blong God.
Plante taem, ol brata we oli mekem wok blong elda bakegen, oli lukaotgud moa long ol man blong Jehova, i bitim we oli mekem bifo. Wan brata we i mekem wok ya bakegen i talem se: “Naoia mi kasem save moa olsem wanem blong givhan long olgeta we oli mekem sin.” Wan narafala elda i talem se: “Naoia mi jes luksave from wanem i impoten tumas we mi mekem gud wok ya blong givhan long ol brata mo sista.”
Man blong raetem Sam i talem se: ‘Jehova i no save gohed oltaem blong faenem poen long ol man.’ (Sam 103:9) Taswe, sipos wan man i mekem bigfala sin, yumi no mas ting se God bambae i no moa save trastem hem. Yu traem tingbaot Ricardo. Hem i mekem wok blong elda plante yia, be biaen kongregesen i karemaot wok ya long hem. Hem i talem se: “Mi kros long mi wan bakegen, from we mi no bin mekem gud wok ya.” Hem i gohed se: “Mi harem olsem se mi no moa naf blong mekem wok ya. Ale blong plante yia, tingting ya i blokem mi blong kasem mak ya bakegen. Mo tu, mi harem se mi no moa save mekem ol brata mo sista oli trastem mi bakegen. Be mi mi glad blong givhan long ol narafala. Taswe, mi leftemap tingting blong ol brata mo sista long Haos Kingdom, mo mi go prij wetem olgeta, mo mi statem plante Baebol stadi. Ol samting ya oli mekem tingting blong mi i strong, mo naoia, mi mekem wok olsem elda bakegen.”
Sipos wan brata i stap holem kros mo i wantem givimbak, bambae hem i no save mekem wok olsem elda. I gud ol brata oli folem fasin blong Deved, man blong wok blong Jehova. King Sol i jalus long Deved mo i wantem kilim hem, be Deved i ronwe i go haed. Nating se Deved i gat plante janis blong givimbak nogud fasin ya long Sol, be i no mekem. (1 Saml. 24:4-7; 26:8-12) Hem i krae taem i harem nius se King Sol i ded long faet. Taem hem i stap krae, hem i tokbaot King Sol mo pikinini blong hem Jonatan se, “tufala i gud tumas, mo ol man oli laekem tufala tumas.” (2 Saml. 1:21-23) Yes, Deved i no wantem givimbak fasin nogud we King Sol i mekem.
Sipos samfala oli mekem wan samting long yu we i no stret, yu no mas givimbak long olgeta. Yu traem tingbaot William blong Inglan. Hem i mekem wok blong elda blong 30 yia, be biaen hem i lusum wok ya. William i kam kros mo i wantem givimbak long sam elda. ?Wanem i givhan long William blong i no mekem fasin ya? Hem i talem se: “Samting we i givhan long mi, hemia taem mi ridim buk blong Job.” Hem i gohed se: “!Sipos Jehova i save givhan long Job blong i mekem pis wetem trifala fren blong hem, hem i save givhan long mi tu blong mekem pis wetem ol elda!”—Job 42:7-9.
Sipos yu nomo yu jusum blong lego wok ya, i gud yu tingbaot bakegen from wanem yu lego. ?Hemia from we yu bin kasem wan bigfala problem? ?No yu stap traehad blong kasem sam samting long laef, nao yu no moa tinghevi long wok ya? ?No yu harem nogud from wan fasin we narafala i mekem long yu? Nating se yu lego wok ya from wanem risen, yu no mas foget se taem yu wan elda, yu stap givhan long ol narafala long plante rod. Ol tok we yu givim, oli leftemap tingting blong olgeta, ol gudfala wok we yu mekem, i pulum olgeta blong oli mekem sem mak, mo taem yu visitim olgeta, yu stap givhan long olgeta blong winim ol traem we oli kasem. Taem yu mekem gud wok ya, yu mekem Jehova i glad mo yu tu yu glad.—Prov. 27:11.
Jehova i stap givhan long ol man blong hem, nao oli glad bakegen mo oli wantem blong lukaot long kongregesen bakegen. Sipos yu nomo yu jusum blong lego wok ya, no kongregesen i karemaot wok ya long yu, yu save traehad blong kasem mak ya bakegen. (1 Tim. 3:1) ‘Oltaem Pol i stap prea’ from ol Kristin long Kolosi blong oli kasem stret save blong God, nao oli ‘save mekem laef blong olgeta i kam stret olsem we God i wantem.’ (Kol. 1:9, 10) Sipos yu mekem wok ya bakegen, yu mas askem long Jehova blong i givim paoa, mo i mekem yu gat longfala tingting, mo i mekem yu glad. Long ol las dei ya, ol man blong God oli nidim ol gudfala man we oli save lukaot long olgeta, mo mekem oli stap fren wetem Jehova. ?Olsem wanem? ?Yu yu naf, mo yu glad blong mekem tingting blong ol brata blong yu i strong?
^ par. 3 Mifala i jenisim sam nem.
Yumi evriwan i wantem save ansa blong kwestin ya. Antap moa olgeta we man no woman blong olgeta i ded. Yes, olgeta oli wantem tumas blong joen bakegen wetem man no woman blong olgeta, we bambae oli laef bakegen long niufala wol. Wan brata we waef blong hem i ded finis, i talem se: “Mi mo woman blong mi i wantem se mared blong mitufala i stap olwe. Mitufala i gat strong tingting blong mekem wosip long Jehova, mo stap olsem hasban mo waef blong olwe. Kam kasem tede, tingting blong mi i no jenis.” ?Olsem wanem? ?I gat sam gudfala risen we yumi save talem, blong pruvum se olgeta we bambae oli laef bakegen, oli save mared? Ansa blong hem se, yumi no save.
Plante yia finis, ol buk blong yumi oli talem se ol tok ya blong Jisas long saed blong laef bakegen, mo mared, maet i minim ol man we bambae oli laef bakegen mo stap long wol ya. Mo tu, oli talem se olgeta ya oli no save mared.* (Mat. 22:29, 30; Mak 12:24, 25; Luk 20:34-36) Blong talem stret, i no gat wan stret ansa. Yumi no save, maet Jisas i minim olgeta we oli laef bakegen mo stap long heven. Taswe, i gud yumi lukluk bakegen ol toktok ya blong Jisas.
Yu traem ridim stori ya bakegen. (Ridim Luk 20:27-33.) Ol Sadusi oli no bilif se ol dedman bambae oli laef bakegen, ale oli traem blong trikim Jisas, blong faenem poen long hem. Oli askem kwestin long saed blong laef bakegen, mo fasin ya we man i mared long woman blong brata blong hem we i ded finis.* Jisas i ansa long olgeta se: “Long wol ya, ol man mo woman, oli save mared. Be long niufala wol ya we bambae i kam, olgeta ya we God i glad blong mekem olgeta oli laef bakegen, mo blong tekem olgeta oli go insaed long niufala wol ya, olgeta ya bambae oli no moa save mared. Olgeta oli no save ded bakegen, bambae oli sem mak nomo wetem ol enjel. Oli pikinini blong God, from we hem i mekem olgeta oli laef bakegen.”—Luk 20:34-36.
?From wanem ol buk blong yumi oli talem se ol tok ya blong Jisas, i minim ol man we bambae oli laef bakegen long wol ya? From tu risen. Faswan, taem ol Sadusi oli askem kwestin long Jisas, maet long tingting blong olgeta, oli stap tingbaot wan taem we ol man bambae oli laef bakegen long wol ya. Ale oli ting se Jisas bambae i givim wan ansa olsem. Nambatu, hemia from we Jisas i tokbaot Ebraham, Aesak, mo Jekob long en blong ansa we hem i givim. Trifala ya, bambae oli laef bakegen long wol.—Luk 20:37, 38.
Be i luk olsem se taem Jisas i ansa long ol Sadusi, hem i stap tingbaot olgeta we bambae oli laef bakegen long heven. ?Yumi save samting ya olsem wanem? Hemia from tu toktok we Jisas i talem. I gud yumi lukluk bakegen.
Faswan toktok se: ‘Olgeta ya we God i glad blong mekem olgeta oli laef bakegen.’ Baebol ya New World Translation i tanem vas ya se: ‘Olgeta we God i luk se oli naf blong kasem laef bakegen long ded.’ Yes, ol tabu Kristin nomo we God i luk se ‘oli naf blong rul long Kingdom blong God.’ (2 Tes. 1:5, 11, NW) Olgeta ya oli bilif long ransom mo God i luk olgeta se oli stret man finis bifo we oli ded. (Rom 5:1, 18; 8:1) Baebol i talem se olgeta ya oli stap harem gud mo oli tabu, mo oli stret blong go laef long heven. (Rev. 20:5, 6, NW) Be ol man we bambae oli laef bakegen long wol ya, hemia ol stret man wetem “olgeta we oli no stret” tu. (Wok 24:15) ?Olsem wanem? ?Yu ting se “olgeta we oli no stret,” God i luk olgeta se oli naf blong rul long Kingdom?
Narafala toktok se: “Olgeta oli no save ded bakegen.” Sam narafala Baebol oli tanem tok ya se, “ded i no moa save winim olgeta,” mo “ded i no moa gat paoa long olgeta.” Ol tabu Kristin we oli stanap strong long bilif blong olgeta gogo kasem we oli ded, God i mekem olgeta oli laef bakegen blong go stap long heven. Hem i mekem we laef blong olgeta bambae i stap olwe, i no save finis samtaem. (1 Kor. 15:53, 54) Olgeta ya we oli go laef long heven, oli no moa save ded samtaem.*
?Yumi lanem wanem folem ol save we yumi tokbaot? Yumi lanem se, ating ol tok ya blong Jisas se, ol man we bambae oli laef bakegen oli no save mared, i minim olgeta we oli laef bakegen mo go stap long heven. Sipos i olsem, ol tok ya blong Jisas oli givhan long yumi blong faenemaot sam samting long saed blong olgeta we bambae oli go laef long heven. Hemia se, bambae oli no save mared, bambae oli no save ded, mo oli kam olsem ol enjel long heven. Be nao i gat sam kwestin blong tingbaot.
Faswan kwestin se, sipos ol Sadusi oli stap tingbaot laef bakegen long wol ya, ?from wanem taem Jisas i ansa long olgeta, hem i tokbaot laef bakegen long heven? Sam samtaem, taem ol enemi blong Jisas oli askem kwestin long hem, hem i no ansa long olgeta folem samting we oli stap tingbaot. Eksampol, i gat sam lida blong ol man Isrel we oli askem long Jisas blong i mekem wan saen long olgeta. Ale, Jisas i talem long olgeta se: “Sipos yufala i brekemdaon haos ya blong God, bambae long tri dei, mi mi stanemap bakegen.” Jisas i save se ol man ya oli stap tingbaot prapa haos blong God, “be haos ya blong God we Jisas i stap tokbaot, hemia bodi blong hem.” (Jon 2:18-21) Long sem fasin, maet Jisas i harem se i no nid blong ansa long ol Sadusi ya we oli gat tu fes, from we olgeta oli no bilif long laef bakegen, mo oli no bilif se i gat ol enjel. (Prov. 23:9; Mat. 7:6; Wok 23:8) Taswe, maet ansa we Jisas i givim long ol Sadusi ya, i blong givhan long ol disaepol blong hem, we oli stap wetem hem long taem ya, blong oli kasem save se laef bakegen long heven i olsem wanem. From we ol disaepol blong hem tu bambae oli go laef long heven.
Namba tu kwestin se, ?from wanem long lastok blong Jisas, hem i tokbaot Ebraham, Aesak mo Jekob, we trifala ya, oli blong laef bakegen long wol ya? (Ridim Matiu 22:31, 32.) Makem se bifo we Jisas i tokbaot Ebraham, Aesak mo Jekob, hem i tokbaot “fasin ya we man i laef bakegen.” Maet Jisas i talem tok ya blong jenisim storian blong hem, blong tokbaot laef bakegen long wol ya. Ale, from we Jisas i save se ol Sadusi oli folem loa we Moses i raetem, hem i yusum ol tok we God i talem long Moses, long taem we faea i laet olbaot long wan smol tri. Hem i yusum ol tok ya blong pruvum long ol Sadusi se, laef bakegen long wol ya, hem i wan haf blong stamba tingting blong God we i mas kamtru.—Eks. 3:1-6.
Namba tri kwestin se, sipos tok we Jisas i talem i minim ol man we bambae oli laef bakegen long heven, ?hemia i min se olgeta we bambae oli laef bakegen long wol, oli save mared? Baebol i no givim wan stret ansa long kwestin ya. Be sipos i tru se Jisas i stap tokbaot ol man we bambae oli laef bakegen long heven, ale tok we hem i talem long ol Sadusi, i no save givhan long yumi blong save sipos olgeta we bambae oli laef bakegen long niufala wol, oli save mared, no nogat.
Be samting we yumi save gud se, Baebol i talem se promes blong mared i finis taem wan long tufala i ded. Taswe, sipos man no woman blong yu i ded finis, yu no mas ting se i rong blong yu mared bakegen. Hemia desisen blong yu wan nomo. Yumi no mas tok nogud long wan man no wan woman we i wantem mared bakegen.—Rom 7:2, 3; 1 Kor. 7:39.
I tru, maet yumi askem plante kwestin, from we yumi wantem save se laef long niufala wol bambae i olsem wanem. Be i nogud yumi talemaot prapa tingting blong yumi. Yumi mas wet nomo blong luk ol promes ya oli kamtru. Be yumi sua se ol man we oli obei long Jehova bambae oli glad. Jehova bambae i blesem olgeta, mo bambae i givim evri samting long olgeta, blong mekem oli harem gud long laef blong olgeta.—Sam 145:16.
^ par. 4 Yu luk Wajtaoa blong 1 Jun 1987, pej 30-31 long Franis mo Inglis.
^ par. 5 Long taem blong ol man Isrel bifo, sipos wan man mo woman tufala i mared, be tufala i no gat pikinini yet nao man ya i ded, brata blong hem i mas mared long wido woman ya. Long fasin ya, bambae tufala i gat pikinini blong mekem laen blong brata ya blong hem i go moa.—Jen. 38:8; Dut. 25:5, 6.
^ par. 9 Olgeta we oli laef bakegen blong stap long wol ya, oli gat janis blong kasem laef we i no save finis (everlasting life). Be olgeta we oli laef bakegen blong stap long heven, oli no moa save ded samtaem (immortality). Yu luk Wajtaoa blong 1 Julae 1984, pej 30-31 long Franis, mo Wajtaoa blong 1 Eprel 1984, pej 30-31 long Inglis.
SAM STORI BLONG BIFO
“!MI FAENEM!” Hemia nao mining blong tok ya, “!Eureka!” Long ol yia 1800, ol man blong digim gol long California, long Amerika, oli talem tok ya long bigfala voes taem oli faenem wan gol. Be Charles Taze Russell mo sam Baebol Studen, oli faenem wan samting we i sas moa long gol, hemia trutok blong Baebol. Mo oli glad blong serem trutok ya long ol narafala.
Long yia 1914, plante milian man oli joen long sam bigfala taon, long sam kantri, blong lukluk sinema ya “Photo-Drama of Creation,” (Sinema Blong Ol Samting We God i Wokem). Sinema ya ol International Bible Students Association (I.B.S.A.) oli wokem, mo i tekem eit aoa blong lukluk. Sinema ya i gat ol pija we oli muvmuv, ol slaed pija we oli gat ol naes kala, mo voes blong ol man we oli stap talem stori, mo ol naes miusik. Sinema ya i tokbaot ol stori blong Baebol, i stat long taem we God i mekem wol ya go kasem en blong Wan Taosen Yia We Kraes i Rul long hem.—Rev. 20:4.*
?Be olsem wanem long ol man we oli laef long ol smol taon mo ol vilej? Blong mekem se olgeta tu oli kasem trutok blong Baebol, long Ogis 1914, I.B.S.A i karemaot sam haf blong sinema ya “Photo-Drama” mo mekem wan narafala sinema bakegen we nem blong hem “Eureka Drama.” Hem i sot moa long sinema ya “Photo Drama,” mo i isi moa blong yusum mo karem i go olbaot. Oli seraotem sinema ya long tri haf, mo wanwan long olgeta oli kamaot long sam narafala lanwis tu. Faswan hemia: “Eureka X.” Long haf ya oli yusum toktok mo ol miusik we oli rikodem. Namba tu hemia: “Eureka Y.” Long haf ya oli yusum evri tok we oli rikodem mo ol naes slaed pija we i gat kala long hem. Mo namba tri hemia: “Eureka Family Drama,” mo oli wokem i blong ol famle. Oli yusum nomo sam voes we oli rikodem, mo sam singsing blong jos. Ol man we oli kasem “Eureka Drama,” oli save pem tu ol gramafon mo sam narafala masin we oli no sas tumas long ol Baebol Studen.
From we sinema ya i no nidim ol bigfala masin mo skrin blong soemaot, ol Baebol Studen oli save tekem i go soem long sam niufala teritori, olsem ol smol taon mo vilej. Olsem nao, oli talemaot gud nius blong Kingdom long olgeta. “Eureka X,” we hem i ol toktok nomo we oli rikodem, oli save plei long hem long dei mo long naet. Mo “Eureka Y” we i yusum ol slaed pija, oli save lukluk, nating se i no gat lektrik. Oli yusum wan spesel masin we nem blong hem, carbide lamp blong soem sinema ya. Wan ripot we i kamaot long wan Wajtaoa long lanwis Finlan, i talem se: “Mifala i save soem sinema ya long eni ples we mifala i go.” !Yes, plante man oli laekem sinema ya!
Ol Baebol Studen ya oli waes gud. Bitim we oli rentem wan bigfala haos blong soem sinema ya, olgeta oli yusum ol klasrum, haos kot, ples we ol man oli wet long tren, mo ol rum blong ol bigfala haos we ol man oli stap spel long hem. Ol ples ya oli fri nomo. Plante taem oli soem sinema ya long ol open ples nomo. Oli hangem wan waet kaliko long wol blong haos olsem wan skrin, mo soem sinema ya long hem. Oli soem tu long ol fam. Antony Hambuch i talem se: “Ol man we oli wok long ol fam oli mekemrere wan ples we ol man oli save stap long hem, mo harem gud long program we bambae i kamaot. Oli putum ol jea, mo sam wud blong ol man oli save sidaon long hem.” Ol brata we oli go blong soemaot sinema ya, oli yusum wan hos we i pulum wan kat, blong karem olting blong olgeta blong soem sinema, ol samting blong slip mo blong kuk.
Long samples we oli soem sinema ya long hem, smol man nomo oli kam lukluk, be long sam narafala ples, i gat plante handred man. Long Amerika, oli soem sinema ya long 150 taon, mo total namba blong ol man we oli kam lukluk sinema ya hem i 400. Oli soem long ol klasrum nomo. Long samples, samfala oli wokbaot 8 kilometa, blong kam lukluk sinema ya. Ol fren blong Charlotte Ahlbergs long Swiden, oli go lesin long sinema ya long haos blong hem. Oli talem se ol tok we oli harem i “tajem hat” blong olgeta. Long wan smol taon long Ostrelia, i gat samwe long 1,500 man wantaem we oli kam blong lukluk sinema ya. Wan ripot we i kamaot long Wajtaoa, i soemaot se long ol hae skul, ol tija mo ol studen, oli sapraes tumas taem oli lukluk ol naesfala pija mo harem ol tok long sinema ya. Mo tu, from we plante man oli laekem sinema ya, ol haos blong wajem muvi oli soem sinema ya oltaem.
Bifo, ol kongregesen blong ol Baebol Studen oli sanem sam brata oli go long ol defdefren taon mo vilej, blong mekem miting long ol pablik ples. Long rod ya oli save statem ol niu kongregesen. Taswe, “Eureka Drama” i givhan bigwan long ol brata ya. Yumi no save stret total namba blong ol man we oli lukluk “Eureka Drama.” I gat 86 tim blong ol brata we oli stap soemaot sinema ya long ol defdefren ples. Ol tim ya oli soem sinema ya long evri ples we oli go. Be long yia 1915, ol brata oli stap kasem ripot blong 14 tim nomo. Taswe long en blong yia 1915, ripot we i kamaot i soem se i gat moa long 1 milian man we oli lukluk sinema ya. Mo samwe 30,000 man oli askem ol buk we oli tokbaot Baebol.
Ating samfala oli fogetem “Eureka Drama” finis. Nating se i olsem, plante man long Ostrelia, mo Ajentina, mo Saot Afrika, mo Inglan, mo India, mo ol aelan long Karibin, oli faenem trutok blong Baebol from we oli lukluk sinema ya. Trutok i sas moa long gol, taswe, olgeta ya oli save singaot bigwan se “!Eureka!”
^ par. 4 Yu luk Wajtaoa blong 15 Februari 2014, pej 30-32 long haf ya, “Sam Stori Blong Bifo—100 Yia Blong Wan Sinema We i Soemaot Stori Blong Baebol.”
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn singsing 86 Ol Woman Blong Bilif, Ol Kristin Sista***
Singsing 86
Ol Woman Blong Bilif, Ol Kristin Sista
(Rom 16:2)
1. I gat Se·ra, Es·ta, Me·ri, mo Rut tu,
O·li waes, o·li o·na long man blong ol.
Ol·taem o·li ting·baot blong fren gud long God.
Yu·mi sa·ve ol from strong bi·lif blong ol.
Sam·fa·la, yu·mi no sa·ve gud, be
God i glad long ol from o·li gat strong bi·lif.
2. Ol wo·man ya o·li gat ol gud fa·sin.
O·li o·bei, o·li kaen, o·li no fraet.
Yu·mi ting·baot ol gud·fa·la fa·sin ya,
I gud yu·mi fo·lem ek·sam·pol blong ol.
Kris·tin sis·ta we yu gat fa·sin ya,
Ol wok blong yu i gud mo yu yu glad ol·taem.
3. Yu ma·ma, yang gel, sis·ta, waef, no wi·do,
Yu gi·vim taem blong yu mo yu glad blong wok.
Yu gat ting·ting daon mo yu yu o·bei gud.
God i glad long yu, yu no mas fraet na·ting.
Je·o·va bae i luk·aot gud long yu.
Yu mas bi·lif strong se bae yu yu ka·sem praes.
(Sam narafala vas: Fil. 4:3; 1 Tim. 2:9, 10; 1 Pita 3:4, 5.)
^ ***sn singsing 104 Yumi Presem Jeova God***
Singsing 104
Yumi Presem Jeova God
(Ol Sam 146:2)
1. Yu·mi pre·sem Je·o·va God.
Hem i gi·vim ol gud·fa·la sam·ting.
Long dei mo naet, yu·mi ta·lem
Tang·kiu long hem we i la·vem yu·mi.
Yu·mi sing·sing blong pre·sem nem blong hem.
2. Yu·mi pre·sem Je·o·va God.
Hem i le·sin long ol prea blong yu·mi.
Hem i gi·vim pa·oa long man.
Ta·bu spi·rit i hal·pem ol kwaet man.
Yu·mi pre·sem God from pa·oa blong hem.
3. Yu·mi pre·sem Je·o·va God.
Hem i lef·tem·ap ting·ting blong yu·mi.
Bam·bae hem i stre·tem ol rong.
Mo bam·bae King·dom i ble·sem ol man.
!A·le yu·mi pre·sem God, Yu·mi glad!
(Sam narafala vas: Sam 94:18, 19; 145:21; 147:1; 150:2.)
^ ***sn singsing 114 Tok Blong God i Nambawan***
Singsing 114
Tok Blong God i Nambawan
(Ol Proveb 2:1)
1. I gat wan buk we i ka·rem pis long wol,
I gi·vim hop, i me·kem man i glad.
Ol tok blong hem i gat big·fa·la pa·oa,
I “o·pe·nem ae” blong man we i “blaen.”
Gud·fa·la buk ya i Bae·bol, Tok blong God.
God i sa·nem ta·bu spi·rit blong hem,
Blong sam man we o·li lae·kem hem tu·mas
O·li rae·tem ting·ting blong hem no·mo.
2. O·li rae·tem ol·sem wa·nem Je·o·va
Hem i wo·kem ol sam·ting long wol ya,
Ol·sem wa·nem fas man we i no gat sin
I lu·sum laef long Pa·ra·daes long wol.
Yes, o·li sto·re·baot wan en·jel blong God
We hem i a·gen·sem hae rul blong God.
Tas·we sin mo ded o·li kam·aot long wol,
Be klo·sap bae God i wi·nim Se·tan.
3. Te·de yu·mi stap long wan taem we i gud,
From we King·dom blong God i stap fi·nis.
Long dei blong hem, bam·bae God i mas se·vem
Ol man we o·li stap o·bei long hem.
Ol gud·fa·la tok ya i stap long Bae·bol.
Hem i gud·fa·la ka·kae blong yu·mi,
I gi·vim pis we i big·fa·la tu·mas.
Yu·mi mas ri·dim nam·ba·wan buk ya.
(Sam narafala vas: 2 Tim. 3:16; 2 Pita 1:21.)
^ ***sn singsing 101 Yumi Talemaot Trutok Blong Kingdom Long Ol Man***
Singsing 101
Yumi Talemaot Trutok Blong Kingdom Long Ol Man
(Ol Wok 20:20, 21)
1. Bi·fo yu·mi no sa·ve rod
We wan Kris·tin i mas fo·lem.
Je·o·va i sa·nem laet,
Tok blong King·dom hem i kam klia.
Nao yu·mi luk wil blong Hae God,
Mo yu·mi stat blong me·kem wok,
Ta·lem·aot ol wok blong hem,
Mo giv·han blong lef·tem·ap nem blong hem.
Yu·mi stap prij long ol·kaen man,
Long e·vri haos mo long rod tu.
Yu·mi go·hed blong ti·jim man,
Tru·tok i me·kem hem i fri.
Yu·mi trae·had long e·vri ples
Blong pu·lum man long tru wo·sip.
Yu·mi joen long wan ting·ting
Go·go wok blong Je·o·va i fi·nis.
(Sam narafala vas: Jos. 9:9; Aes. 24:15; Jon 8:12, 32.)
^ ***sn singsing 51 Yumi Fas Gud Long Jeova***
Singsing 51
Yumi Fas Gud Long Jeova
(Josua 23:8)
1. I stret we yu·mi fas gud long King Je·o·va God.
Hem i ja·jem man we·tem fa·sin we i stret gud.
Bam·bae ol·ge·ta tok blong hem i mas kam·tru.
Yu·mi stap klo·sap mo fas gud long Je·o·va,
Yu·mi o·bei gud mo ka·sem ol ble·sing from.
2. Tru·tok, stret fa·sin, o·li stam·ba blong rul blong hem,
Mo tu, ples blong hem i fu·lap long big·fa·la laet.
Ol man we i gat ting·ting daon i kam long hem.
Yu·mi fas gud long Hae·fa·la God Je·o·va,
I stret blong gi·vim ol·ge·ta wo·sip long hem.
3. He·ven i no naf blong ho·lem God ya blong yu·mi.
I no sa·ve gat e·ne·mi we i wi·nim hem.
E·vri tok blong hem bam·bae o·li mas kam·tru.
Yu·mi stap fas gud mo o·bei long Je·o·va,
Yu·mi lef·tem·ap nem blong hem i go an·tap.
(Sam narafala vas: Dut. 4:4; 30:20; 2 King 18:6; Sam 89:14.)
^ ***sn singsing 91 Papa Blong Mi, God Blong Mi, Fren Blong Mi***
Singsing 91
Papa Blong Mi, God Blong Mi, Fren Blong Mi
(Hibrus 6:10)
1. Laef long wol ya i kam had.
Mi stap krae mo mi ha·rem no·gud.
Be e·vri dei mi ta·lem:
“Mi no laef blong na·ting.”
(Singsing Bakegen)
2. Nao·ia mi mi ol·fa·la,
Tra·bol ya i ka·sem mi fi·nis.
Be we·tem ae blong bi·lif,
Mi luk wan gud fiu·ja.
(SINGSING BAKEGEN)
Yes, God i me·kem i stret,
Hem i ting·baot we mi la·vem hem.
Ol·taem hem i stap klo·sap,
Mi ne·va stap mi wan no·mo.
Bae God i giv·han long mi,
I luk·aot long mi go ka·sem en.
Je·o·va i Pa·pa mo God,
Mo Fren blong mi.
(Sam narafala vas: Sam 71:17, 18.)
^ ***sn singsing 26 !Yu Mas Wokbaot Wetem God!***
Singsing 26
!Yu Mas Wokbaot Wetem God!
(Maeka 6:8)
1. Wok·baot we·tem God mo stap daon,
Stap kaen, ho·lem~ tru·tok.
Si·pos~ yu o·na gud~ long hem,
Bam·bae yu sta·nap strong~.
Yu mas o·bei~ long tok blong God,
Tok blong man i gia·man.
Yu mas le·tem Je·o·va God
I~ li·dim yu long rod.
2. Wok·baot we·tem God mo stap klin,
Yu no mas me~kem sin.
Si·pos~ yu yu stap kam~ strong moa,
Bae hem i glad long yu~.
Yu mas ting·baot~ gud ol sam·ting
We o·li klin mo tru.
Si·pos yu tras·tem Je·o·va,
Bae~ yu yu sta·nap strong.
3. Wok·baot we·tem God mo stap stret,
Yu mas fas gud~ long hem.
Si·pos~ yu fo·lem hem~ no·mo,
Bae hem i ble·sem yu~.
Stap wok·baot we~tem Je·o·va,
Lef·tem·ap nem blong hem.
Si·pos yu ta·lem·aot King·dom,
Bae~ yu ha·rem gud from.
(Sam narafala vas: Jen. 5:24, NW; 6:9; Fil. 4:8; 1 Tim. 6:6-8.)
^ ***sn singsing 89 Jeova i Talem Se: ‘Pikinini Blong Mi, Yu Mas Waes’***
Singsing 89
Jeova i Talem Se: ‘Pikinini Blong Mi, Yu Mas Waes’
(Ol Proveb 27:11)
1. Yang man mo yang wo·man, plis yu le·sin long mi.
E·ne·mi we i ji·kim mi, bae hem i luk.
Ol man o·li mas luk·sa·ve se yu gi·vim
O·na, yang·taem mo ful laef blong yu tu long mi.
(Singsing Bakegen)
2. Yu mas glad blong gi·vim bes·wan blong yu long mi.
Si·pos yu yu fol·daon, bae mi lef·tem·ap yu.
Maet sam man i le·go yu, i gia·man long yu,
Be yu sa·ve se mi mi la·vem yu ol·we.
(SINGSING BAKEGEN)
Gud·fa·la boe mo do·ta blong mi,
Yu waes, yu me·kem mi mi glad.
Yu mas o·bei long ful·hat blong yu,
Yu mas ju·sum blong pre·sem mi.
(Sam narafala vas: Dut. 6:5; Pri. 11:9; Aes. 41:13.)
^ ***fg ol pej 10-11 ?Fastaem God i Gat Wanem Tingting Long Wol Ya?***
Haf 5
?Fastaem God i Gat Wanem Tingting Long Wol Ya?
1. ?God i mekem wol ya blong wanem?
Jehova i mekem wol ya blong ol man mo woman oli stap long hem. Hem i ples blong yumi. Taem God i mekem Adam mo Iv, hem i no mekem tufala blong tufala i stap long heven, from we hem i mekem ol enjel finis blong oli stap long heven. (Job 38:4, 7) God i putum Adam long paradaes ya Iden. (Jenesis 2:15-17) Jehova i givim janis long hem blong i laef long wol ya gogo i no save finis. Ol pikinini we oli kamaot biaen long hem, olgeta tu bambae oli gat janis ya.—Ridim Ol Sam 37:29; 115:16.
Fastaem, Iden nomo i paradaes. Fas man mo woman tufala i mas gat plante pikinini we bambae oli fulumap wol ya. Bambae oli lukaot long wol ya mo oli mekem fulwol i kam paradaes. (Jenesis 1:28) Wol ya i no save lus samtaem. Bambae hem i ples blong ol man olwe.—Ridim Ol Sam 104:5.
2. ?From wanem wol ya i no moa paradaes?
Adam mo Iv tufala i no obei long Jehova, ale hem i putumaot tufala long Iden. Paradaes i lus, mo i no gat wan man we i save mekem i kambak. Baebol i talem se: “Wol ya, God i letem i go long han blong ol man nogud.”—Job 9:24.—Ridim Jenesis 3:23, 24.
?Olsem wanem? ?Jehova i lego tingting we hem i gat fastaem? !Nogat! Jehova i gat olgeta paoa. Samting we hem i wantem i mas kamtru. (Aesea 45:18) Bambae hem i mekem se ol man oli gat gudfala laef, olsem fastaem.—Ridim Ol Sam 37:11, 34.
3. ?Paradaes bambae i kambak olsem wanem?
Taem Jisas i rulum wol ya, bambae fulwol i kam paradaes bakegen. Jisas bambae i lidim ol enjel blong hem blong oli mekem faet ya Amagedon. Long faet ya, bambae oli spolem olgeta man we oli agens long God. Biaen, Jisas bambae i sakem Setan i go long kalabus blong 1,000 yia. Ol man blong God bambae oli no ded long faet ya, from we Jisas bambae i lukaot long olgeta mo i lidim olgeta. Bambae oli kasem laef we i no save finis long Paradaes long wol.—Ridim Revelesen 20:1-3; 21:3, 4.
4. ?Wetaem ol man bambae oli no moa harem nogud?
Maet yu stap tingbaot se: ?Wetaem bambae God i finisim ol trabol long wol? Jisas i talem wan “saen” we i soemaot se en i klosap. Sipos ol trabol long wol i stap gohed, olgeta man oli save lus. Ol trabol ya nao oli soemaot se yumi stap klosap long en.—Ridim Matiu 24:3, 7-14, 21, 22.
Taem Jisas i stap rul antap long wol ya blong 1,000 yia, bambae hem i finisim ol trabol we i mekem ol man oli harem nogud. (Aesea 9:6, 7; 11:9) Jisas i King, mo bambae hem i mekem wok blong Hae Pris tu. Bambae hem i tekemaot sin blong ol man we oli lavem God. God bambae i yusum Jisas blong finisim sik, mo ol trabol blong olfala, mo ded.—Ridim Aesea 25:8; 33:24.
5. ?Hu bambae i laef long Paradaes?
Ol man we oli obei long God bambae oli laef long Paradaes. (1 Jon 2:17) Jisas i sanem ol man blong hem oli go blong lukaot ol man we tingting blong olgeta i stap daon. Oli mas tijim ol man ya blong oli mekem samting we God i glad long hem. Long taem blong yumi, Jehova i stap rerem plante milian man blong bambae oli stap long Paradaes long wol. (Sefanaea 2:3) Long ol miting long Haos Kingdom blong ol Witnes blong Jehova, ol man oli lanem blong kam ol gudfala papa, mo ol woman oli lanem blong kam ol gudfala mama. Ol pikinini wetem ol papa mama, olgeta evriwan oli kasem ol save blong Baebol we i mekem laef blong olgeta i kam gud moa.—Ridim Maeka 4:1-4.
Sipos yu wantem save moa, plis lukluk japta 3 blong buk ya ?Wanem Samting We Baebol i Rili Tijim?
[Tok blong pija long pej 10]
[Tok blong pija long pej 11]
[Tok blong pija long pej 11]
Yu save kam long Haos Kingdom blong ol Witnes, blong joen wetem ol man we oli lavem God mo oli wantem lanem blong mekem God i glad
^ ***fg ol pej 18-19 ?Olsem Wanem Blong Mekem Famle i Glad?***
Haf 9
?Olsem Wanem Blong Mekem Famle i Glad?
1. ?Man mo woman we i stap tugeta, tufala i mas mekem wanem blong famle i glad?
Gud nius i kamaot long Jehova, God ya we i stap harem gud oltaem. Hem i wantem we ol famle oli glad. (1 Timoti 1:11) Jehova i stamba blong fasin ya blong mared. Man mo woman we tufala i wantem se famle blong tufala i glad, tufala i mas gat pepa blong mared. Olsem nao, ol pikinini oli harem gud from we papa mama i stap gud, mo tufala i lukaot gud long olgeta.
?Wanem tingting blong God long mared? Hem i wantem se man mo woman we i mared, tufala i stap tugeta olwe. Ol Kristin oli mas folem loa blong kantri, taswe oli mas go saen blong rejistarem mared blong olgeta. (Luk 2:1, 4, 5) Jehova i wantem se man mo woman we i mared, tufala i lukaot long mared blong tufala blong i stap gud. (Hibrus 13:4) Hem i no laekem nating fasin ya blong divos. (Malakae 2:16) ?Be olsem wanem sipos wan Kristin i mekem i krangke wetem narafala man no woman? Baebol i talem se man no woman blong hem i gat raet blong divosem hem mo i save mared long narafala.—Ridim Matiu 19:3-6, 9.
2. ?Tufala i mas mekem wanem fasin long tufala?
Jehova i mekem man mo woman, blong tufala i givgivhan long tufala. (Jenesis 2:18) Man i hed blong famle, mo hem i mas givim evri samting we famle blong hem i nidim. Hem i mas tijim famle blong hem tu long ol save blong God. From we hem i lavem woman blong hem, hem i mas rere blong lego samting we hem i wantem, blong mekem i gud long woman blong hem. Tufala i mas lavlavem tufala mo tufala i mas ona long tufala. Olgeta man mo woman oli sinman, taswe man mo woman we i mared tufala i mas lanem blong fofogivim tufala. Hemia nao wan bigfala samting we i save mekem famle i glad.—Ridim Efesas 4:31, 32; 5:22-25, 33; 1 Pita 3:7.
3. Sipos tufala i no stap gud, ?i stret we tufala i seraot?
Sipos i gat trabol long mared, tufala i mas traehad blong mekem ol samting blong soemaot se tufala i lavlavem tufala. (1 Korin 13:4, 5) Baebol i no talem se man mo woman we i mared i save seraot from ol smosmol trabol nomo.—Ridim 1 Korin 7:10-13.
4. Pikinini, ?God i wantem se laef blong yu i olsem wanem?
Jehova i wantem se yu yu glad. Hem i givim ol gudfala advaes long ol yangfala. Sipos yu folem ol advaes ya, bambae yu yu glad. Hem i wantem se yu lanem plante samting long papa mama blong yu. Tufala i laef longtaem moa long yu mo tufala i gat waes. (Kolosi 3:20) Jehova i wantem tu se yu kasem glad from ol samting we yu mekem blong hem mo blong Pikinini blong hem.—Ridim Prija 11:9 kasem 12:1; Matiu 19:13-15; 21:15, 16.
5. Papa mama, ?yutufala i mas mekem wanem blong pikinini i glad?
Yutufala i mas wok had blong givim kakae, mo ples blong slip, mo klos, long pikinini blong yutufala. (1 Timoti 5:8) Be i no hemia nomo we i mekem pikinini i glad. Yutufala i mas tijim hem blong i lavem God mo i folem ol tok blong hem. (Efesas 6:4) Sipos yutufala i lavem God, pikinini bambae i luk samting ya, nao bambae i gat bigfala paoa long hem. Taem yutufala i yusum Baebol blong tijim pikinini, yutufala i save givhan long hem blong i folem stret rod.—Ridim Dutronome 6:4-7; Ol Proveb 22:6.
Taem yutufala i talem gudfala toktok mo leftemap tingting blong pikinini, yutufala i mekem i gud long hem. Yutufala i mas tijim hem mo stretem hem tu. Hemia bambae i givhan long pikinini blong i blokem ol nogud fasin we oli save spolem glad blong hem. (Ol Proveb 22:15) Be neva yutufala i mas stretem pikinini long fasin we i nogud mo i strong tumas.—Ridim Kolosi 3:21.
Ol Witnes blong Jehova oli wokem plante buk we oli givhan long ol papa mama blong oli tijim gud ol pikinini blong olgeta. Ol buk ya oli stanap long Baebol nomo.—Ridim Ol Sam 19:7, 11.
Sipos yu wantem save moa, plis lukluk japta 14 blong buk ya ?Wanem Samting We Baebol i Rili Tijim?
[Tok blong pija long pej 18]
[Tok blong pija long pej 18]
[Tok blong pija long pej 19]
[Tok blong pija long pej 19]
tpi_Latn zul_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn pol_Latn tpi_Latn unk unk unk tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn unk tpi_Latn tpi_Latn tpi_Latn lus_Latn quy_Latn tpi_Latn tpi_Latn tpi_Latn quy_Latn tpi_Latn tpi_Latn fur_Latn wol_Latn tpi_Latn quy_Latn tpi_Latn quy_Latn tpi_Latn tpi_Latn tpi_Latn tpi_Latn wol_Latn bos_Latn tpi_Latn tpi_Latn tpi_Latn tuk_Latn tpi_Latn nob_Latn tpi_Latn tpi_Latn tpi_Latn tpi_Latn tpi_Latn tpi_Latn lus_Latn tpi_Latn tpi_Latn tpi_Latn tpi_Latn tpi_Latn tpi_Latn hrv_Latn tpi_Latn tpi_Latn tpi_Latn lmo_Latn tpi_Latn nno_Latn tpi_Latn tpi_Latn tpi_Latn lus_Latn tpi_Latn tpi_Latn slv_Latn tpi_Latn tpi_Latn tpi_Latn tpi_Latn tpi_Latn tpi_Latn quy_Latn tpi_Latn tpi_Latn tpi_Latn tpi_Latn tpi_Latn ewe_Latn cat_Latn quy_Latn bos_Latn tpi_Latn tpi_Latn tpi_Latn tpi_Latn quy_Latn tpi_Latn slk_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn quy_Latn tpi_Latn tpi_Latn tpi_Latn cym_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn fur_Latn tpi_Latn tpi_Latn tuk_Latn tpi_Latn fur_Latn tpi_Latn cat_Latn tpi_Latn tpi_Latn tpi_Latn ibo_Latn tpi_Latn fuv_Latn lus_Latn tpi_Latn pag_Latn epo_Latn quy_Latn luo_Latn tpi_Latn pag_Latn tpi_Latn tuk_Latn tpi_Latn quy_Latn tpi_Latn tpi_Latn fur_Latn fuv_Latn hrv_Latn tpi_Latn tpi_Latn tpi_Latn kam_Latn tpi_Latn tpi_Latn tpi_Latn tpi_Latn tpi_Latn tpi_Latn quy_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn ron_Latn tpi_Latn tpi_Latn tpi_Latn fur_Latn tpi_Latn tpi_Latn cat_Latn pap_Latn zho_Hans hat_Latn tpi_Latn tpi_Latn tpi_Latn lmo_Latn tpi_Latn tuk_Latn wol_Latn tpi_Latn pag_Latn tpi_Latn wol_Latn tpi_Latn quy_Latn pag_Latn quy_Latn tpi_Latn tpi_Latn quy_Latn fur_Latn tpi_Latn cym_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn cym_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn